qundao/data-zh-poetry huggingface dataset:
次牧《翁六月七日迎河东君于云间喜而有述》诗
作者：陆贻典
朝代：清
体裁：七言律诗

红莲白苧美人家，跨凤乘鸾事岂赊。锦绣好裁双粲枕，珍珠须缀五云车。敢夸神女凌秋水，欲笑灵妃待晓霞。桃李从今莫教发，杏媒新有柳如花。
自挽联
作者：陆辅清
朝代：清
体裁：联

生有自来，卅载未忘青史事；死何能已，九泉犹念白头翁。
南乡子·岁暮归自稚城
作者：陆进
朝代：清
体裁：词

江岸晓霜飘。襆被装成上小舠。自笑今年空浪迹，如皋。风雪归来冷布袍。回首也萧骚。十丈愁城无计消。差喜担头馀长物，椰瓢。博得童儿笑语高。
同孙宇台毛稚黄林玉逵吴山晚眺怀三仲昭秦中
作者：陆进
朝代：清

凭眺吴山第一峰，故人相对倚孤筇。寒云漠漠连荒戍，落照迟迟挂碧松。秋叶半林归鸟雀，暮潮千叠隐蛟龙。登楼何处哀王粲，极目秦关路几重。
捣练子·闺情
作者：陆进
朝代：清
体裁：词

铃阁雨，寺楼钟。迸入零香碎玉中。幽梦忽惊啼鸟唤，卖花声过小楼东。
探春令·败垣见西府海棠
作者：陆进
朝代：清
体裁：词

离离一树海棠花，是谁栽墙角？到而今、孤馆锁寒烟，只有东风吹着。红英糁地残香薄。似马嵬漂泊。纵饶此际，春闺睡足，也应伤寥落。
桂殿秋·小楼杏花
作者：陆进
朝代：清
体裁：词

春漠漠，雨丝丝。杏花低亚小楼时。倚阑脉脉閒凝睇，春在梢头总未知。
水调歌头·为程晓山题照
作者：陆进
朝代：清
体裁：词

尺幅谁图写，块礧寄其胸。超然与物，无忤绰有阮嵇风。讵识渭滨严濑，多少文经武纬，只在卷舒中。暂尔谢尘网，分付白云封。一溪水，千丈壁，万株松。烟波浩渺，收拾钓艇与诗筒。莫问蚁王鹿逐，但看鸟婚花嫁，变态亦何穷。放眼乾坤大，海阔复天空。
浪淘沙·过晚香道入村居
作者：陆进
朝代：清
体裁：词

流水绕颓垣。乂手遥怜。有人放鹤暮云边。读罢黄庭明月上，松韵翛然。此景共谁言？古树寒烟。庞眉不记种桃年。但说主人归去也，鸟雀喧阗。
满江红·吊向烈女墓
作者：陆进
朝代：清
体裁：词

蔓草荒烟，问谁氏、断碑磨灭。争道是、向家幼女，持贞矢节。待字年时身未嫁，于归欲赋夫先没。却等閒、不说未亡人，心如铁。私恩少，情偏切。大义凛，志尤决。尽满腔孤愤，刀痕迸裂。地下青燐应烈焰，闺中红粉成英杰。只年年、寒食杜鹃啼，流红血。
苏幕遮·雨中读晋史
作者：陆进
朝代：清
体裁：词

雨涟涟，烟冥冥。烟雨连朝，白昼浑如暝。天外云岚帘外影。老眼昏花，书籍犹堪枕。闷无端，愁欲寝。燕子喃喃，忽的惊人醒。王谢家儿难记省。举目山河，已自殊风景。
虞美人·咏黄虞美人
作者：陆进
朝代：清
体裁：词

江东岁岁花稠密。尽染啼鹃血。如何幻出水云黄。可是学来仙子道家妆。美人甘自埋尘土。羞与红颜伍。英雄事业已沈沦。只有黄沙滚滚楚江滨。
送惠印可之燕
作者：陆进
朝代：清

欲遂驰驱志，先从蓟北游。马蹄经大野，剑气动高秋。河岳浮云淡，关山落日愁。建安才自美，王粲漫依刘。
长桥步月
作者：陆进
朝代：清

一片清光两岸分，永明禅寺暮钟闻。几群鸟鹊归村树，数点帆墙出水云。
题宋高宗六字碑
作者：陆进
朝代：清

云门野寺古禅关，片石峨峨烟霭间。一自翠华来胜地，常留宸翰纪名山。丹文不变千年色，碧藓难侵六字斑。堪笑花宫称广孝，君亲当日几时还？
鹊踏花翻·稻畦
作者：陆进
朝代：清
体裁：词

秋水蒹葭，夕阳禾黍，一行雁字青天写。望来北陌南阡，紫粒红芒，低垂颖粟迎风亚。白云堆里晚花香，黄茅屋外镰刀挂。䆉稏。蓦地鸬鹚飞下。畦边唼呷呼儿打。不道天与丰盈，物宜咸若，何惜区区者。不如酤酒乐西成，好齐物我忘虞诈。
七哀诗七首 其一 钱南村士馨
作者：陆野
朝代：清
体裁：古风

稚农倜傥生，早岁游燕赵。论交廉蔺前，结客荆高表。才高数何奇，国步方纠扰。笔削竟谁任，孱弱力难讨。脱身归故里，著书颇不少。落落南村路，林菊自窈窕。藜藿长苦饥，耻向时人道。玉树土中埋，长夜不复晓。未闻遣所忠，谁为收遗草。
七哀诗七首 其七 黄丽农子锡
作者：陆野
朝代：清
体裁：古风

复仲天下才，声名冠江左。意气揽豪英，宁肯亲圭组。丈夫贵快意，黄金视如土。破产不言贫，屡见尘生釜。文章既轶群，丹青复媚抚。遗俗有高踪，鄙彼寄人庑。南阳罗浮巅，烟霞恣所取。旅榇何时归，萧萧江浦雨。
七哀诗七首 其三 沈孝廉日昆
作者：陆野
朝代：清
体裁：古风

孝廉第一流，意气何潇洒。不屑五陵豪，深心托大雅。笔落自惊人，著述追董贾。对策金马门，一枝终不假。峻节邈难俦，曲高和乃寡。汪汪千顷波，谁能澄淆者。龙卧或在渊，虎变亦于野。名盛时未遇，道广心弥下。滔滔东逝波，日夜无停泻。斯人不可作，三叹泪盈把。
七哀诗七首 其二 吴仲子蕃昌
作者：陆野
朝代：清
体裁：古风

仲木东海彦，卓荦洵绝伦。厥考太常公，岳岳社稷臣。弃地计不用，慷慨独致身。令子奉家教，友让声克振。邹鲁道云邈，朱陆委埃尘。抗心寻遗绪，微言启后人。忆昔避兵日，相聚依水滨。流离泪欲尽，患难情弥亲。死者良已矣，生者徒逡巡。
七哀诗七首 其五 蒋文学瑑
作者：陆野
朝代：清
体裁：古风

篆鸿美少年，矫矫青云器。芝兰挺阶前，已见光华异。竹马共遨游，美酒垆头醉。得句各自矜，先鞭恒并辔。自谓金石交，宁知中路弃。白日浮云掩，朱华严霜坠。繐帷既以除，三径芜不治。一歌薤露辞，遂使心憔悴。
七哀诗七首 其六 冯涌斋秉恭
作者：陆野
朝代：清
体裁：古风

北郭佳公子，翩翩独豪举。性僻不谐俗，矫首思古处。卜居水之涯，蒹葭蔽孤渚。室迩人自远，邈然莫能侣。往来方外人，瓢笠无定所。时复谈风雅，唱和共尔汝。松风山上来，窗牖窜苍鼠。身死竟无儿，寂寞自今古。
七哀诗七首 其四 孙西陵之琮
作者：陆野
朝代：清
体裁：古风

孙子真隐士，浮家托友生。独寻千古业，了无人世情。谈笑颇自得，四座觉风清。忘年与我交，欢好若弟兄。生寓主人园，死葬园之侧。一抔宿草荒，墓道谁与识。抚琴心自摧，解剑意何极。枫林秋萧萧，燐火夜恻恻。巫阳不能招，白云黯无色。日暮山阳道，平生空相忆。
述旧二首 其一 黄侯得功
作者：陆野
朝代：清
体裁：七言律诗

空闻四镇拥淮徐，谁向沙场发羽书。处处龙吟闻画角，朝朝鹢首醉清渠。云迷沧海征帆满，月落长江战垒虚。一剑横磨留碧血，至今风雨不消除。
述旧二首 其二 史公可法
作者：陆野
朝代：清
体裁：七言律诗

相国雄风振柳营，维扬百战决孤城。秋风屡见帆樯动，落日空悲鼓角鸣。五丈原前荒草没，八公山上戍烟平。忠魂定逐灵胥去，终古江涛拍岸生。
抚宁县王台祠联
作者：陆钟琦
朝代：清
体裁：联

补前身未了因缘，是幻是真，吾不信也；考我公当年政迹，以享以祀，礼亦宜之。
挽费念慈联
作者：陆钟琦
朝代：清
体裁：联

京华旧雨渐凋零，那堪中道骑箕，廿载神交，又弱一个；江上悲风添哽咽，讵料昨宵遗札，几行情话，顿诀千秋。
题金桧门总宪观剧绝句
作者：陆钟琦
朝代：清

虞陛赓歌际盛时，人閒弦管不教持。寓言本是南华旨，翻作西涯乐府辞。停轺畿辅正搜才，桃李千蹊是旧栽。玉尺罢量閒作字，几人法曲共听来。登场鲍老意阑珊，粉墨徒留壁上观。一首加官先道破，退场多是不堪看。短髯道士梦中身，唤醒邯郸索解人。莫作东山品丝竹，神奸禹鼎铸方新。
题金桧门总宪观剧绝句·其一
作者：陆钟琦
朝代：清

虞陛赓歌际盛时，人閒弦管不教持。寓言本是南华旨，翻作西涯乐府辞。
题金桧门总宪观剧绝句·其三
作者：陆钟琦
朝代：清

登场鲍老意阑珊，粉墨徒留壁上观。一首加官先道破，退场多是不堪看。
题金桧门总宪观剧绝句·其二
作者：陆钟琦
朝代：清

停轺畿辅正搜才，桃李千蹊是旧栽。玉尺罢量閒作字，几人法曲共听来。
题金桧门总宪观剧绝句·其四
作者：陆钟琦
朝代：清

短髯道士梦中身，唤醒邯郸索解人。莫作东山品丝竹，神奸禹鼎铸方新。
霍家桥道中
作者：陆钟辉
朝代：清

江村梅有信，趁暖喜追寻。沙软小车疾，草枯黄犊侵。断桥横野水，微日淡荒林。我是曾来客，廊腰记浅深。
彭泽县
作者：陆锡熊
朝代：清

大江会九派，惊涛浩无边。浔阳三舍余，五日劳洄沿。层崖出危堞，孤城枕江壖。茫茫辨洲树，稍稍开墟烟。即景感徂岁，望古怀昔贤。水势枞阳西，山光义熙前。我因一囊粟，乘此万里船。所求亮锱铢，忍受旁人怜。造物养不材，饮啄良有缘。但当咏时运，便可归园田。三复乞食诗，操瓢亦欣然。
忆远曲
作者：陆锡熊
朝代：清

鲤鱼风起江涛恶，昨夜郎船何处泊。武昌遥望天上头，客梦况隔巴江秋。杜鹃不解催归去，处处征帆送津树。日落黄陵古庙烟，秋风那顾客衣穿。霜天手冷鹍弦歇，苦雁声中堕寒月。红颜寂寞宁自嗟，只念游子羁天涯，破屋孤镫枕如水，也应似妾空闺里。
舟中晓发
作者：陆锡熊
朝代：清

片帆带月宿寒烟，半夜潮生旅梦边。斗柄压秋低插地，云根抱雨远遮天。才分曙色催兰桨，又杂鸡声听马鞭。同是悠悠潮海客，短篷孤枕尚高眠。
读史
作者：陆锡熊
朝代：清

百川齐注海东头，使者河堤借箸筹。岂有宣房沈白马，但闻蜀水斗苍牛。地通鼍窟千寻浪，天入龙门万里流。满眼藋蒿淮泗上，至今遗恨武安侯。黑河杀气暗天长，荷戟新徵六郡良。万马夜窥边月白，七星寒拥阵云黄。尚书都护安西府，属国分符日逐王。今古只看秦塞险，贺兰千嶂接苍茫。
读史·其一
作者：陆锡熊
朝代：清

百川齐注海东头，使者河堤借箸筹。岂有宣房沈白马，但闻蜀水斗苍牛。地通鼍窟千寻浪，天入龙门万里流。满眼藋蒿淮泗上，至今遗恨武安侯。
读史·其二
作者：陆锡熊
朝代：清

黑河杀气暗天长，荷戟新徵六郡良。万马夜窥边月白，七星寒拥阵云黄。尚书都护安西府，属国分符日逐王。今古只看秦塞险，贺兰千嶂接苍茫。
挽张百熙联
作者：陆长葆
朝代：清
体裁：联

硕望自千秋，宏奖风流，一代龙门光学界；论交逮三世，感恩知己，卌年鸿雪怆前因。
挽张之洞联
作者：陆长风
朝代：清
体裁：联

文章勋业，声施烂然，雅有古大臣风骨；旧学新知，名言不朽，留为今多士楷模。
秋日杂感次秦楚芳韵
作者：陆阶
朝代：清
体裁：七言律诗

秋水新添一尺波，晚凉处处采菱歌。无家似我虚弹铗，有恨何人共枕戈。酒户不缘贫后减，风情终觉少年多。鬓毛几缕惊非旧，白日相催马下坡。
乙卯候选北上途中偶吟
作者：陆陇其
朝代：清
体裁：古风

屯亨随遇去，迟速总平常。我今跨骡北，万事正难量。所赖此方寸，养之有微长。执卷对先圣，犹如在家乡。
光武台
作者：陆陇其
朝代：清
体裁：古风

咄咄光武台，遥接堂阳城。当年冯邓辈，竭力相扶撑。功勋垂竹帛，至今有休名。世道方隆平，无事谈战征。儒生思报国，惟在六经明。敷之为吏治，膏泽遍苍生。人心永固结，胜是求干城。王子抱经术，洞悉闾阎情。弦歌遍四境，村农安凿耕。方且搜文献，远追先民程。但愿行君学，何忧潢池惊。为谢云台将，无劳费经营。
孤松吟送佥宪梅崖李公解任还都
作者：陆陇其
朝代：清
体裁：古风

孤松生高冈，夭矫挺奇形。虽遇大风起，不随众草零。大风有时息，孤松长青青。人生有屯亨，自昔多变更。所贵学道者，猝加之不惊。毁誉任纷哓，吾独守吾贞。不见黄次公，历尽通与穷。忽从廷尉议，忽并丙魏崇。荣落有何常，万事真梦梦。所以董江都，明道不计功。下帷是吾事，升沉惟上穹。勿忧世崄巇，但愿吾道隆。俯仰无愧怍，何虞众论讧。路旁多叹息，竞欲问太空。谁知君子胸，霁月与光风。
寄山西范进士彪西
作者：陆陇其
朝代：清
体裁：古风

闻道汾水滨，大儒又笃生。弓旌不能屈，远追先民程。发愤寻绝学，非为求名声。卓卓辛与薛，时时在墙羹。家学有渊源，丕承愈益精。著书满箧笥，吾道赖干城。愧吾风尘中，未获随景行。河津既己远，谁人开我肓。愿言去世网，窃附在嘤鸣。勿嗤下里音，如何属韶英。
寿倪母仲孺人七十
作者：陆陇其
朝代：清
体裁：古风

至圣有懿训，慈孝家之祥。物则有麟凤，器则有琳琅。孰若慈与孝，太和斯洋洋。吾友抱奇质，生长当湖旁。家门多蔼吉，蓄极生辉光。手持尺素来，示我兰芷芳。曰予有慈母，恩重如穹苍。襁褓失所恃，慈母勤抚将。辛苦常万千，不能一一详。宝我如珍珠，惟恐寒暑戕。严君当耄期，往往伏枕床。汤药躬调奉，日夕常无方。又恐子妇知，每诫勿徬徨。诚心贯上下，事事萦肝肠。今年七十载，精力幸康强。愿借君子辞，庶几进一觞。我闻起竦立，展卷觉芬香。君家和气积，福履正未央。我昔挟陈编，肄业君东堂。朝夕君乔梓，铭刻在中藏。爱必计深远，敬则及梓桑。慈孝相感嘘，盘结成光芒。澹泊与宁静，古道犹不亡。积善有馀庆，斯言岂愚狂。况复贤慈母，令德自当章。纯嘏皆自有，期颐亦寻常。何必少室芝，乃足庆无疆。宝此万石风，何往非康庄。愿借君家矩，埽除声利场。嚣竞永不作，天地长平康。
寿叔祖话山翁七帙
作者：陆陇其
朝代：清
体裁：古风

忆昔总角时，屈指里中贤。卓荦固多人，叔祖实翩翩。自兹窃向往，服膺常拳拳。每一接绪论，辄复意欣然。私喜黄叔度，近在家庭前。中岁远宦蜀，召杜声流传。一朝赋归来，优游茂叔莲。身隐名愈震，年高德弥坚。陇也愧不敏，留滞在幽燕。尝思脱尘网，追随当湖边。时闻老成训，庶几箴其偏。窃怪汉伏生，九十便多愆。空劳晁大夫，不能辨百篇。孰如我叔祖，终日常乾乾。有诏问尚书，一一能口宣。
有仪轩歌
作者：陆陇其
朝代：清
体裁：古风

吁嗟有仪轩，其石何离奇。问石何自来，来自故侯祠。闻昔祠初成，吏民竞祝釐。或持觞酒劝，或献万年辞。翼翼堂与室，尊严若神祗。孰知祠中石，一朝迁在斯。废兴诚可叹，此理岂渺微。我闻召公棠，周人永勿移。剪拜各相戒，千载以为期。动之何如耳，今古岂异时。感应捷桴鼓，圣贤宁我欺。恭宽信敏惠，斯须不可离。反躬而己矣，何叹亦何疑。
梁溪咏题潘贞女奔丧记
作者：陆陇其
朝代：清
体裁：古风

夙昔闻梁溪，蔚为贤圣乡。赫赫高与顾，发愤立大防。埽除末俗态，奕世有辉光。至今儿女子，亦知重纲常。制行有偏全，此道犹未亡。卓哉潘贞女，志操严秋霜。未识夫婿面，永矢不敢忘。于礼似为过，挚性逾共姜。不惜一生寡，斯志良可伤。我从贞女弟，得一闻其详。示我奔丧记，满纸觉芬芳。人生苟努力，何事不可彊。剧秦美新者，是诚何心肠。
清水潭纪事
作者：陆陇其
朝代：清
体裁：古风

去岁波涛上，今年成坦途。东堤虽未竣，功成良已多。羽书旁午至，暂从浮桥过。粮艘仍湖行，安澜未可歌。庙谟正焦劳，莫忧久蹉跎。
滹沱篇赠灵邑贡士马子骘兼示诸生二十二韵
作者：陆陇其
朝代：清
体裁：古风

我来滹沱滨，滹沱水盈盈。浩气所盘结，贤哲常挺生。屈指数前献，往往移我情。迩来教养弛，人才多圮倾。弦诵虽不辍，实学苦难明。马子秉秀质，文词丽且清。鏖战黉序中，每试辄先鸣。天子临曲阜，慨然思治平。有诏搜俊杰，选拔贡于庭。马子首应选，光耀满荒城。余闻喜不寐，匪为相知荣。方正者获进，庶几吾道亨。愿言益努力，圣学是经营。一胜何足言，所志在大成。男儿生天壤，当学朱与程。兢兢务主敬，致知且力行。天理烂熟时，万事鸿毛轻。古今艰钜任，皆于我身擎。山川亦生色，千秋常铮铮。勿谓世滔滔，何妨亦裸裎。勿谓圣域远，近在墙与羹。我闻先民训，致曲能有诚。
田家行
作者：陆陇其
朝代：清

谁云田家苦，田家亦可娱。上年虽遭水，禾黍多荒芜。今年小麦熟，妇子尽足哺。所惧欠官钱，目下便当输。昨夜府檄下，兵饷尚未敷。里长惊相告，少缓自速辜。不怕长吏庭，鞭挞伤肌肤。但恐上官怒，谓我县令懦。伤肤犹且可，令懦当改图。阳春变霜雪，尔悔不迟乎。急往富家问，倍息犹胜无。田中青青麦，已是他人租。闻说朝廷上，方问民苦荼。贡赋有常经，谁敢咨且吁。不愿议蠲免，但愿缓追呼。
祝杜母朱太夫人七十寿
作者：陆陇其
朝代：清
体裁：古风

滔滔鸳湖水，日夕流不穷。自昔产英杰，卓荦光鼎钟。今兹清淑气，爰萃少宰公。学贯千秋上，令德四海宗。经术陈丹陛，正色率群工。朝野竞欢羡，昭明日有融。寿母顾之喜，有子慰我衷。我昔相夫子，一经常苦攻。兢兢守祖德，岂敢冀亨通。源盛流自大，穮蓘必有丰。何以报圣恩，惟有勉靖共。仁义我家学，拳拳服心胸。薰莸务分别，鸾凤必尽庸。风俗登三古，事业皋夔同。恭闻至圣训，显亲孝乃隆。期颐吾自有，慎勿念尸饔。燕山千万仞，峨峨极苍穹。佥言愿寿母，遐福如山崇。
箕山
作者：陆陇其
朝代：清
体裁：古风

吾闻古箕山，云在嵩高旁。又闻许由迹，乃在郤榖乡。孰是孰非欤，往事多渺茫。不识勋华世，何故有留良。岂见共驩辈，意气犹扬扬。所以甘高蹈，不愿任栋梁。不知皋与禹，日孜孜庙堂。怀襄劳拮据，饥溺在心肠。之子若闻知，应愧独翱翔。我友产洛水，筮仕恒山阳。宰相箕裘在，膂力况方刚。努力崇明德，前途正未央。鸠鹄赖扶持，四海仰休光。应令箕山客，俯首谢疏狂。
表贤母闾
作者：陆陇其
朝代：清
体裁：古风

越岁在龙蛇，风景偶告愆。畿南及畿北，处处民苦癫。黍苗尽枯槁，农夫空胝胼。草根尽充食，斗米三百钱。恒阳有贤母，恻然心悯怜。我赖先世德，诸子聿翩翩。声名溢中外，冠缨满堂前。当此旱魃虐，千里多罄悬。天子尚咨嗟，忧形云汉篇。况吾桑梓情，忍视无突烟。前宪有遗则，我愿一追搴。郑展出钟粟，黔敖陈粥饘。岂不惜钱财，其如心郁邅。我食可无肉，我衣可不鲜。但无沟中瘠，我便安食眠。出我饔飧资，一一陈路边。务使鸠鹄形，残喘得苟延。闾里竞欢呼，何啻甘露零。歌祝遍遐迩，直达九重天。有诏出丹陛，伐石南山巅。特表贤母闾，芳声俾永传。寄语厚积者，勿徒务戋戋。苏兹菜色人，胜于买良田。
读宋布衣集
作者：陆陇其
朝代：清
体裁：古风

伟哉宋布衣，文词何陆离。气吞云梦泽，举世皆披靡。遗编十存一，光芒若鼎彝。磊落真可爱，胸中无一疵。男儿当如此，何庸学脂韦。所惜圭璋质，未经琢与追。洙泗既云远，狂狷多陵夷。魁梧奇伟人，汨没酒与诗。展卷一庄诵，慨然思仲尼。
读张文潜江上诗因嘲
作者：陆陇其
朝代：清
体裁：七言绝句

宛丘先生学颇坚，惜从苏氏杂狂禅。莫道纷纷浑似梦，人生何事可茫然。
赠周敉宁尊慈陈太孺人七十寿
作者：陆陇其
朝代：清
体裁：古风

我友抱奇质，矢志学周程。不远三千里，翩然来帝京。不入金张室，不逐纨绔行。不求印累累，不羡金满籯。但愿闻大道，归慰寿母情。寿母长名族，椒兰由性生。况复归高士，家世笃忠贞。鲍车与梁案，闾里传相惊。白头无他愿，惟愿儿学成。无使邹孟母，独擅千秋声。所以令子心，自爱若琼英。必欲琢成器，不敢惮远征。长安多名杰，人间之蓬瀛。先猷或不远，庶几在墙羹。愧余朴遬姿，平生徒硁硁。承君来相问，不能一发明。无已有一言，敢愿为君倾。恭闻古圣贤，其道惟立诚。人心与道心，苗莠不并荣。朱子白鹿规，若射有鹄正。夙夜常念兹，名实自俱宏。勿谓俗滔滔，何妨亦裸裎。归求有馀师，无事远经营。六经昭日星，只在一与精。慈帏应心喜，期颐颜如婴。
赠姚亘山
作者：陆陇其
朝代：清

丈夫志四方，此言须细详。四方虽云乐，何如在家乡。况复多变态，前途更难量。网罗到处有，不可不慎防。所以先圣训，教人善行藏。进礼退以义，穷达视彼苍。滔滔虽皆是，我必择康庄。人生贵知道，岂必登庙廊。君不见诗人，拳拳十亩桑。子陵老布衣，咄咄胜侯王。尧夫安乐窝，至今仰耿光。此中有真味，难与世人商。君诚熟反覆，知吾言不狂。
赠安平令陈子万兼访中州名集十四韵
作者：陆陇其
朝代：清
体裁：古风

君家世忠贞，况复盛文章。代有风雅才，海内共称扬。君生震泽畔，长在阏伯乡。南北清淑气，君兼有其长。喜与君作吏，同在恒山阳。愿言资切琢，示我以周行。闻说古商丘，自昔圣贤场。人才常济济，史册多芬芳。近代风未泯，作者亦锵锵。君为我访问，俾得瞻辉光。堂奥虽难言，庶几药其狂。时事多棘手，愧我学未详。藉君广闻见，或得起膏肓。勿谓掣肘中，何用寻秕糠。
赠宗冀州意园并寿
作者：陆陇其
朝代：清
体裁：古风

咄咄宗使君，分符来信都。喜君在众中，慷慨发吁谟。曰余同舟人，所贵相匡扶。有善宜竞劝，有过莫面谀。卓哉君斯语，回与流俗殊。自从大道隐，人各谋自腴。吏治日益杂，民生日益劬。苟能充君言，相应如鼓桴。皋夔可攀跻，龚黄何有乎。愿我百君子，人书置坐隅。同寅而协恭，相率游康衢。埽除晚近态，直上追唐虞。借问何能尔，皆君所感孚。兹德视恒山，千秋永勿渝。
赠崔平山
作者：陆陇其
朝代：清
体裁：古风

闻说古王母，遗迹在房山。简编莫可考，纷纷传里阛。岂愿从八骏，来观礼义闲。抑是穆天子，挈之游人寰。区区白云篇，大雅久欲删。况兹益讹传，千载疑信间。君子贵令德，何必远追攀。瑶池咫尺耳，无事西出关。恻隐满腔子，胜似仙人颜。不见崔使君，视民如恫瘝。自从兵戈来，闾阎日若艰。一自君下车，逃亡渐次还。啧啧歌颂声，往往流山湾。充君恺弟念，召杜直等闲。此德何终极，滹沱水潺潺。
赠张长史庶常
作者：陆陇其
朝代：清
体裁：古风

自余来京师，喜与君周旋。仓皇颠沛中，感君意缠绵。相期在千古，知君念己坚。惭余学卤莽，不能有所宣。徒与俗龃龉，自省亦多愆。幸遇浩荡恩，得放早归田。自此共野老，耕凿安尧天。但乐闻贤者，所学益精专。正谊明道志，皎然日月悬。茧丝牛毛理，直接先民传。正学既昌明，爝火尽弃捐。统纪从兹一，王道惟平平。始信俗可移，只在日乾乾。村农亦狂喜，光耀满林泉。
赠曹翁臻莱七十
作者：陆陇其
朝代：清
体裁：古风

自从出门来，不觉七八春。头发强半白，勉强涉风尘。羡君秉奇质，豪迈超等伦。儿孙多英拔，不啻太丘陈。优游谈诗礼，终日常津津。门风雍以肃，古道赖未泯。屈指君甲子，七十今才旬。七旬何足言，眉寿正无垠。愧余樗栎姿，幸托在姻亲。磋磨亦有年，犹然徒苦辛。常思脱轩组，逍遥当湖滨。从君问奇字，日啖鲈与莼。左手握芝兰，右手携凤麟。各出青箱业，仔细论道真。箕裘告成就，世风亦返醇。君应倍欣然，陶陶同大椿。
赠某十四韵
作者：陆陇其
朝代：清
体裁：古风

舟发潞河头，朔风初飕飕。济汶正浩瀚，河淮水悠悠。喜逢素心人，晨夕共优游。世网何足言，邈然念前修。君方际休明，尚当展嘉猷。舟楫盐梅效，行将次第收。司马洛中园，恐难许久留。我归安耕凿，村农是吾俦。一经付豚儿，坦然便无愁。君住邗江上，自昔多名流。闻说汉董生，作相在此州。正谊明道语，直追孔与周。遗风犹在否，为我一访求。
赠潘子远亭尊人寿
作者：陆陇其
朝代：清
体裁：古风

锡山潘远亭，秉志何芬芳。作吏恒山南，远迩称循良。一朝赋归来，意气殊洋洋。益励青云志，精进不可当。问君何能尔，渊源正孔长。有亲未白头，寄迹在戎行。少小耽经史，志在追黄唐。孝友著族党，才器重圭璋。偶因感世变，一试黄石方。挟策上幕府，慷慨当危疆。转战常岳间，洞庭波不扬。数奇未封侯，荷戈帝京旁。兵民相错杂，一一歌平康。卫霍何足论，直希渭滨姜。尝闻过庭训，男儿须自强。文当赞化育，武则务匡襄。不必计利钝，但祈此心臧。余闻起竦然，所见何堂堂。宜吾远亭子，志操如鸾凰。愧余朴遬材，不能颂琳琅。幸昔托同舟，得一睹光芒。捉笔述梗概，聊当进一觞。
赠阜平令潘价维视灾灵邑十四韵
作者：陆陇其
朝代：清
体裁：古风

与君生南服，作吏恒山阳。君质如鸾凤，君器如圭璋。区区樗栎材，视之若望洋。所与君同者，惟此恻怛肠。荒邑遭洪水，四野尽苍茫。束手正无策，中夜起徬徨。喜君捧檄来，痌瘝若身痒。慷慨告大吏，不救民且僵。闾阎鸠鹄情，遂得达庙廊。君马自喂养，君仆自赍粮。有酒不敢饮，有肉不肯尝。知君怜沟瘠，意不在豆觞。可以报大德，惟有中心藏。悠悠滹沱流，此念固不忘。
赠陈安平子万并寿
作者：陆陇其
朝代：清
体裁：古风

束发诵汉史，仰止博陵崔。亭伯既翩翩，子玉亦多才。实也少沉静，卓然出尘埃。惟读政论篇，不能不徘徊。文以严致平，兹言何为来。王道尚宽仁，岂尽欺我哉。解网非罢软，斯民良可哀。子真激一时，无乃未细裁。陈君宰兹土，膏泽日益培。借问何以治，闻赋山有台。申韩非我学，视民如婴孩。一破崔生论，俾我心目开。君常持此念，阳春为君回。心与造化游，千秋常恢恢。
送鲍湖叔南归
作者：陆陇其
朝代：清
体裁：古风

仕宦如奕棋，胜负何足论。所贵有天爵，到处自长存。所以古先哲，三己色常温。不见宋考亭，一生明六经。登朝九十日，谣诼满中庭。著述仍不倦，身退名愈馨。莫恨一书生，不得作公卿。古来书生业，往往胜蓬瀛。高山众所仰，千秋常铮铮。愿言志大道，一切鸿毛轻。埽除词章习，佛老并扩清。濂洛与关闽，时时在墙羹。孰云三径中，不可追咸英。
途中遇雨
作者：陆陇其
朝代：清
体裁：古风

湖水正瀰漫，风雨复连绵。路上泥深尺，仆夫不肯前。天晴何可期，日中强加鞭。长堤渺无极，一步一盘旋。整辔坐骡背，慄慄恐陨颠。寄语当途者，须知行路艰。
陆陇其庭联
作者：陆陇其
朝代：清
体裁：联

读儒书不奉佛教；遵母命权作道场。
颍川行赠同寅景翁并寿
作者：陆陇其
朝代：清
体裁：古风

颍川太守黄次公，卓荦不与凡吏同。八载颍川无他技，力行教化赡贫穷。耕桑树畜不厌烦，田者让畔狱长空。亭猪乌肉特馀事，所尚不在誇明聪。是时百姓苦吏急，桑孔张赵声隆隆。独用宽和称长者，治去泰甚何妨聋。户口岁增治第一，凤皇神爵鸣雍雍。有诏赐爵关内侯，黄金百斤旌其庸。太傅御史次第拜，起家谒者丞相终。谒者丞相亦偶尔，可喜得之宽平中。乃知持法不贵刻，俗吏严酷真矇矇。夏侯尚书洵有用，经术原与吏治通。煌煌班史循吏传，读之不觉生清风。
题墨菊
作者：陆陇其
朝代：清
体裁：七言绝句

近来红紫千般色，不是东篱旧日装。著笔只拈浓淡墨，好留真气伴风霜。
题灵邑南寨村佛寺二绝·其一
作者：陆陇其
朝代：清
体裁：七言绝句

亦是聪明奇伟人，能空万念绝纤尘。当年可惜生西土，未听尼山讲五伦。
题灵邑南寨村佛寺二绝·其二
作者：陆陇其
朝代：清
体裁：七言绝句

偶怜愚俗多狂惑，敷衍轮回俾骇听。若知同泰舍身事，应悔当年语不经。
一剪梅·八月十四夜同刘叔裔玉带桥看月
作者：陆震
朝代：清

酒酣真想策金鳌。欲上仙桥。且上河桥。何当更上玉楼高。万井烟消。万里云消。烂烂银盘挂碧霄。明见秋毫。圆欠分毫。阴晴天意最难料。料想来宵。胜似今宵。
一剪梅·初度日作
作者：陆震
朝代：清

少日飞腾愿颇赊。富也无加。贵也无加。鬓毛转眼不成鸦。霜点些些。雪点些些。事无一可向人誇。名也输他。利也输他。只馀清福让贫家。窗外梅花。窗里兰花。
一剪梅·和胡修来
作者：陆震
朝代：清

三年音信隔关河。鱼也传讹。鸟也传讹。春残一棹远相过。江上风波。湖上烟波。可叹天涯鬓总皤。尔奈愁何。我奈愁何。绝无他物可消磨。诗是君多。酒是臣多。
一剪梅·小窗
作者：陆震
朝代：清

小窗雨歇绿全侵。半是桐阴。半是蕉阴。微风斜日坐孤吟。半是閒心。半是愁心。酒徒三五是知音。不是东寻。便是西寻。散时往往月都沉。不是杯深。便是谭深。
南柯子·落花
作者：陆震
朝代：清

庭树风吹后，苍苔雨过初。眼前犹有落花铺。只恐明朝，还并落花无。藤密全低户。桐高已出闾。新条嫩叶又将舒。染就窗间，浑是绿琴书。
唐多令·邗江喜遇友人酒间赠此
作者：陆震
朝代：清

下马解貂裘。相携上酒楼。问年来、何地飘流。北踏幽燕南闽粤，憔悴了，十多秋。身世等蜉蝣。功名雪满头。且高歌、一曲凉州。君若问余心上事，说不尽，半生愁。
少年游·闲庭
作者：陆震
朝代：清

閒庭风雨晚来狂。沽酒正相当。花气清芬，空阶寂静，归去不须忙。从来富贵原无定，行乐有何妨。十万尊罍，三千曲调，豪爽少年场。
归田乐引·薄暮，寻桐江秋箴不得，闻在胡象五宅赏菊，即往共欢饮，戏示主人
作者：陆震
朝代：清

莫道囊羞涩。大有青钱能买醉。酒伴径相觅。扣户讶先出，衔杯何处，闻在君家便阑入。不怪臣无藉。翻令主人赏真率。向余笑指，篱花密如织。或白或黄色，好秋光苦难得。无意遭逢真怪特。
忆江南·初夏九咏，和刘蔚园
作者：陆震
朝代：清

高田麦，四月未全黄。实绽已堪盈把捋，味香且任满盘尝。渐入好年光。崖蜜熟，应是十分甜。寝庙及新宜早荐，林莺当令莫轻衔。留与绛唇含。蚕忙日，豆熟已离离。摘入蟹筐全类茧，缫于女手本无丝。笑杀采桑儿。携镵去，不异到淇园。出土便能藏雉子，疗饥馋想嚼龙孙。拚少竹千根。梅黄早，叶底缀金丸。功逊酒香教渴解，味如愁重惹眉攒。花放记曾看。京江口，下网得鲥鱼。敢望乘潮归渤海，且随走马到燕都。谁令味偏腴。闺中女，最爱是玫瑰。红杏街头前月尽，素馨江外几时来。独尔一枝开。牛虽贱，人号女儿红。桃靥初酣春昼睡，杏腮刚晕酒时容。还恐不如侬。商船到，争卖雨前茶。宁著酒魔耽雪酿，不遭水厄试冰芽。亟唤取流霞。
忆江南·初夏九咏，和刘蔚园·其一
作者：陆震
朝代：清

高田麦，四月未全黄。实绽已堪盈把捋，味香且任满盘尝。渐入好年光。
忆江南·初夏九咏，和刘蔚园·其七
作者：陆震
朝代：清

闺中女，最爱是玫瑰。红杏街头前月尽，素馨江外几时来。独尔一枝开。
忆江南·初夏九咏，和刘蔚园·其三
作者：陆震
朝代：清

蚕忙日，豆熟已离离。摘入蟹筐全类茧，缫于女手本无丝。笑杀采桑儿。
忆江南·初夏九咏，和刘蔚园·其九
作者：陆震
朝代：清

商船到，争卖雨前茶。宁著酒魔耽雪酿，不遭水厄试冰芽。亟唤取流霞。
忆江南·初夏九咏，和刘蔚园·其二
作者：陆震
朝代：清

崖蜜熟，应是十分甜。寝庙及新宜早荐，林莺当令莫轻衔。留与绛唇含。
忆江南·初夏九咏，和刘蔚园·其五
作者：陆震
朝代：清

梅黄早，叶底缀金丸。功逊酒香教渴解，味如愁重惹眉攒。花放记曾看。
忆江南·初夏九咏，和刘蔚园·其八
作者：陆震
朝代：清

牛虽贱，人号女儿红。桃靥初酣春昼睡，杏腮刚晕酒时容。还恐不如侬。
忆江南·初夏九咏，和刘蔚园·其六
作者：陆震
朝代：清

京江口，下网得鲥鱼。敢望乘潮归渤海，且随走马到燕都。谁令味偏腴。
忆江南·初夏九咏，和刘蔚园·其四
作者：陆震
朝代：清

携镵去，不异到淇园。出土便能藏雉子，疗饥馋想嚼龙孙。拚少竹千根。
忆江南·咏玫瑰
作者：陆震
朝代：清

春来卉。堪爱独玫瑰。簪鬓放娇怜紫艳，伴糖津咽胜红蕤。枯润总香飞。
忆江南·清明六首
作者：陆震
朝代：清

清明节，天意晓来和。正喜乍晴晴不久，愁他欲雨雨偏多。佳节惜虚过。清明节，春色满江城。卖酒楼边红杏放，游人头上柳枝青。都道过清明。清明节，记得在虹桥。随意柳边看戏马，有时花底听吹箫。那得不魂销。清明节，记得在西园。都是桃花都是柳，半含朝雨半含烟。人在画图边。清明节，何用皱眉头。今日有花还有酒，此身无事便无愁。兀坐最高楼。清明节，有客在天涯。没个信音缘底事，可怜风雨宿谁家。远望一长嗟。
忆江南·清明六首·其一
作者：陆震
朝代：清

清明节，天意晓来和。正喜乍晴晴不久，愁他欲雨雨偏多。佳节惜虚过。
忆江南·清明六首·其三
作者：陆震
朝代：清

清明节，记得在虹桥。随意柳边看戏马，有时花底听吹箫。那得不魂销。
忆江南·清明六首·其二
作者：陆震
朝代：清

清明节，春色满江城。卖酒楼边红杏放，游人头上柳枝青。都道过清明。
忆江南·清明六首·其五
作者：陆震
朝代：清

清明节，何用皱眉头。今日有花还有酒，此身无事便无愁。兀坐最高楼。
忆江南·清明六首·其六
作者：陆震
朝代：清

清明节，有客在天涯。没个信音缘底事，可怜风雨宿谁家。远望一长嗟。
忆江南·清明六首·其四
作者：陆震
朝代：清

清明节，记得在西园。都是桃花都是柳，半含朝雨半含烟。人在画图边。
忆江南·端阳词
作者：陆震
朝代：清

端阳节，风物与常殊。屋角乱红开蜀季，街头新绿买菖蒲。都挂辟邪符。端阳节，照眼石榴红。艾虎朱符儿女意，香蒲角黍岁时风。小扇午窗中。端阳节，记得在瓜洲。郭璞墓前风定处，江天寺里塔高头。好看汎龙舟。端阳节，记在小西湖。酒胜桑郎浓似乳，蔌惟新笋嫩于蒲。笑看醉人扶。端阳节，记得在江乡。入网鲥鱼浑似雪，压枝梅子未全黄。何日更重尝。端阳节，记得在邗沟。沽酒竞誇金谷馆，汎湖争买木兰舟。歌吹几曾休。端阳节，还忆素梅娘。几度魂销红豆曲，数声吹彻玉箫长。好事最思量。
忆江南·端阳词·其一
作者：陆震
朝代：清

端阳节，风物与常殊。屋角乱红开蜀季，街头新绿买菖蒲。都挂辟邪符。
忆江南·端阳词·其七
作者：陆震
朝代：清

端阳节，还忆素梅娘。几度魂销红豆曲，数声吹彻玉箫长。好事最思量。
忆江南·端阳词·其三
作者：陆震
朝代：清

端阳节，记得在瓜洲。郭璞墓前风定处，江天寺里塔高头。好看汎龙舟。
忆江南·端阳词·其二
作者：陆震
朝代：清

端阳节，照眼石榴红。艾虎朱符儿女意，香蒲角黍岁时风。小扇午窗中。
忆江南·端阳词·其五
作者：陆震
朝代：清

端阳节，记得在江乡。入网鲥鱼浑似雪，压枝梅子未全黄。何日更重尝。
忆江南·端阳词·其六
作者：陆震
朝代：清

端阳节，记得在邗沟。沽酒竞誇金谷馆，汎湖争买木兰舟。歌吹几曾休。
忆江南·端阳词·其四
作者：陆震
朝代：清

端阳节，记在小西湖。酒胜桑郎浓似乳，蔌惟新笋嫩于蒲。笑看醉人扶。
忆江南·辛巳清明
作者：陆震
朝代：清

清明节，回首望先茔。合抱树皆经水拔，一抔土欲与田平。念此最伤神。清明节，犹是峭寒时。燕子来从前日早，梨花开较去年迟。门闭雨丝丝。清明节，僻县也人忙。十里红裙山子庙，一船春酒郭家庄。处处菜花香。清明节，布谷已先鸣。小县人饥思乐岁，平畴雨足好春耕。水旱莫相惊。
忆江南·辛巳清明·其一
作者：陆震
朝代：清

清明节，回首望先茔。合抱树皆经水拔，一抔土欲与田平。念此最伤神。
忆江南·辛巳清明·其三
作者：陆震
朝代：清

清明节，僻县也人忙。十里红裙山子庙，一船春酒郭家庄。处处菜花香。
忆江南·辛巳清明·其二
作者：陆震
朝代：清

清明节，犹是峭寒时。燕子来从前日早，梨花开较去年迟。门闭雨丝丝。
忆江南·辛巳清明·其四
作者：陆震
朝代：清

清明节，布谷已先鸣。小县人饥思乐岁，平畴雨足好春耕。水旱莫相惊。
朝房待罪
作者：陆震
朝代：清
体裁：五言律诗

骥尾思千里，葵心托万言。一身曾许国，九死敢忘恩。梅福冠犹在，朱云槛不存。空庭对明月，古道照乾坤。
水调歌头·冬夜遣怀兼寄王正子先生广东
作者：陆震
朝代：清

醉后发长啸，把酒向天祈。人间富贵何限，臣亦讵能希。但愿薄田来岁，收得稻粱十斛，可使妇无饥。从此免行役，长守钓鱼矶。寒窗外，风飒飒，雨霏霏。灯孤漏永，此情真使泪沾衣。那知七千里路，尚有白头游子，三载不能归。今夕乱山外，应梦到亲闱。
水调歌头·魏右初、李绩臣来饮
作者：陆震
朝代：清

闭户已经月，忽喜故人过。示客床头酒在，急取醉颜酡。老去魏公殊健，痛饮还能一斗，高咏当狂歌。李子独靡乐，晚岁计无那。妇长怨，儿女辈，钟百疴。门东索饭，无礼叫怒一何多。话此真堪三叹，我谓只应一笑，尔欲奈贫何。且进杯中物，未暇恤其他。
沁园春·与姻翁解远公
作者：陆震
朝代：清

白眼看来，惟利与名，举世纷纷。问谁能息意，都忘俗累，畴甘遁迹，不系尘氛。物外陶情，閒中遣虑，眼底惟馀我与君。时狂笑，笑人间富贵，邈若浮云。闭门花乌忻忻。每姻好、过从不厌勤。任君耽茗饮，长煎活火，臣拚鲸吸，自醉馀醺。尚苦喧嚣，恋他城市，思买烟村傍水滨。移家去，令子孙相约，共事耕耘。
沁园春·与殷彦来
作者：陆震
朝代：清

七夕相逢，感旧情悽，不减山阳。当君年弱冠，便期早达，臣时总角，已堕清狂。记得扬州，莺花三月，多少名流聚此乡。吾与汝，并追随严父，宴侍壶觞。苍茫泪洒兰缸。怅无复、前人话夜窗。更后嗣老矣，都沦贫贱，名心灰甚，岂羡明光。逆旅霜寒，深更酒热，且拥红炉醉一场。休重说，恐茫茫旧恨，碧海难量。
沁园春·余与缪函九同时有亡儿之戚，填词属和
作者：陆震
朝代：清

庾信多哀，方赋伤心，君亦如吾。虽东门不哭，君能自遣，西河堕泪，仆已全枯。亭号千秋，地名嬴博，从古销魂有是夫。黄台下，况瓜经再摘，臣独何辜。衰宗一线堪虞。只鄙愿、还奢老不渝。倘人矜邕后，匪惟弱女，天延赵祀，遂有遗孤。不幸生如，景升儿子，鹿鹿凡毛竟可无。君非比，料来春花发，骄我双珠。
沁园春·修翁有金陵之行，余亦旋里。舟中寄怀
作者：陆震
朝代：清

世事何常，每到欢时，忽复全乖。早湖中灯火。今宵顿灭，筵前丝竹，此夜难偕。君既南还，余仍西向，一夕轻帆两地开。浑无定，总人生聚散，野马尘埃。天涯搔首频回。只此际、能无叹息哉。看荒村野店，同时旅况，微风冷雨，一样离怀。谁道长江，真成天堑，击楫偏能破浪来。君姑去，约春时待我，来探江梅。
沁园春·八月初，与王秋上同寓郡城，秋上遇寒疾死，孟冬十日词以哭之
作者：陆震
朝代：清

客舍芜城，汝病危时，夜火相依。恨延龄续命，都无大药，敛形裹足，更少完衣。只说中秋，故园同返，讵料先还是衬归。亲朋送，共生徒一哭，声彻郊扉。家贫活计原稀。更殁后、慈亲苦岁饥。念丧明孤子，无方可疗，析薪弱弟，甚日能肥。我对霜风，哀吟至此，黯黯寒云日不辉。重烧纸，并乌丝写就，齐化灰飞。
沁园春·刘延裔自何阜归，遇余共饮，因怀令弟叔裔并旧好相存问者
作者：陆震
朝代：清

萧寂衡门，剥啄谁与，忽讶君来。问前宵初返，异乡孤棹，今番且尽，长夜深杯。喜极尤狂，酣时转恨，令弟多春不共回。遥相忆，想一灯愁听，风雨空阶。最怜缪二多才。怅何事、新辞懒寄怀。更宾文王叟，须眉似雪，东阳方子，调笑无猜。屈指于今，三年不见，虚拟霜帆昨岁开。凭君报，道臣仍无状，迹混黄埃。
沁园春·初冬乏食，感叹成词
作者：陆震
朝代：清

鬻畚吹篪，余岂能为，惟耕是依。冀薄田多黍，兼供酿酒，穷冬有禦，岂叹无衣。何意秋来，西风一夜，釜底孤城众壑归。茅檐下，惊鱼游花径，浪皱蓬扉。稻粱十斛都稀。任饱饭、侏儒笑朔饥。更每思亲友，皆贫且病，谁言糠覈，可食而肥。欲就天涯，故人禄厚，怅望千山又落晖。凌空去，问卢耽何术，有翮能飞。
沁园春·初夏遣怀客何阜
作者：陆震
朝代：清

此地人言，是小扬州，也自繁华。早郊园雨后，争看芍药，游人日午，尽衣春纱。独有思乡，无聊羁客，闭户巡檐手自叉。身何在，笑居然海角，不比天涯。风前莫漫长嗟。算有日、轻帆也到家。正烟波万顷，凫雏雁子，风光五月，菱叶荷花。招手宾朋，水亭深处，绿酒千觚恣意赊。颠狂甚，任玉箫吹裂，画鼓频挝。
沁园春·北城晚眺
作者：陆震
朝代：清

十月荒乡，海气增寒，晚眺层楼。正西风飒飒，千林木落，斜阳澹澹，万井烟浮。侧帽微吟，凭阑北望，顿起边关万里愁。长城下，怅笳声动地，兵气横秋。中朝羽檄如流。早刻日、移师出帝州。看前军夜渡，长河滚滚，燕山暮宿，铁骑赳赳。我拟从戎，伊吾之北，博个人间万户侯。缘何事，却名争蜗角，利觅蝇头。
沁园春·同张扶九、诣胡修来、二简兄弟留饮
作者：陆震
朝代：清

谡谡风来，暑气全消，秋意新添。正宾嘲客难，踞床上坐，弟酬兄劝，挥麈清谈。而我尤狂，翩然侧帽，阑入华筵竟不惭。频呼酒，恰红灯冉冉，暮雨纤纤。主人觞政偏严。笑醉里、宁知漏已三。算他乡此日，为欢不易，浮生今夜，作达何嫌。忽话从前，群公高宴，老辈西斋兴更酣。今何在，惹座中泣下，湿透青衫。
沁园春·宜阁赏梅，呈繁露先生
作者：陆震
朝代：清

客里群公，每到君家，欢聚如归。早鸾刀快切，蟹胥鸡臛，倾筐小摘，野蔌山薇。月落还留，尊空更贳，地主如公汎爱稀。频烦甚，报梅花又发，迟我柴扉。幽香久坐沾衣。看石上、盘根已数围。恰今年春半，憎寒尚峭，一枝日昨，喜雨初肥。忽忆家园，巡檐双树，也定缤纷傍夕晖。谁吟赏，任东风吹老，作雪花飞。
沁园春·客东亭，夜梦亡姊，枕上赋此
作者：陆震
朝代：清

追念平生，孤露茕茕，何限酸辛。更兄偏早夭，余将安托，姊今遽逝，弟益无亲。昨岁床前，频来问疾，语我今番病已真。吾与汝，恐此生相见，不到明春。夜阑语更谆谆。念儿幼、愚騃长未婚。况蓬头历齿，尤怜弱女，画眉梳发，待倩何人。嘱汝毋忘，归言而妇，少小相依莫更嗔。今重记，觉言犹在耳，泪尚沾巾。
沁园春·寄赠周秉庵，兼呈令弟清志
作者：陆震
朝代：清
体裁：词

梅萼将开，十月之交，君四十辰。记春残密属，无辞丽制，秋深急索，为近佳辰。蘸墨裁题，含毫又废，酬应于今懒绝伦。终难却，念故人情重，未许逡巡。东亭作客多春。感先世、论交谊最真。每屏间设食，玉盘脍细，花阴取酒，金瓮醅醇。昨过南庄，觅君昆弟，厚意居然类昔人。题词去，倩当筵弦管，歌向嘉宾。
沁园春·寄赠周秉庵，兼呈令弟清志
作者：陆震
朝代：清

梅萼将开，十月之交，君四十辰。记春残密属，无辞丽制，秋深急索，为近佳辰。蘸墨裁题，含毫又废，酬应于今懒绝伦。终难却，念故人情重，未许逡巡。东亭作客多春。感先世、论交谊最真。每屏间设食，玉盘细，花阴取酒，金瓮醅醇。昨过南庄，觅君昆弟，厚意居然类昔人。题词去，倩当筵弦管，歌向嘉宾。
沁园春·将赴何阜雨中作
作者：陆震
朝代：清

节序匆匆，又过元宵，别绪萦怀。怅一肩行李，饥驱人去，满城风雨，天与愁来。正喜频年，栖迟故国，日占欢场浊酒杯。贫家乐，更团圞儿女，笑口常开。无端生计多乖。叹如此、分张剧可哀。念壮年岁月，依人异地，残更灯火，兀坐萧斋。衣马轻肥，钱刀百万，世上偏雄驵侩才。如臣辈，问天公何意，潦倒尘埃。
沁园春·己丑十月，赵跃千先生六十称觞，前一月归里，命余填词，后阕念年老不归，且不作祝嘏语，皆先生意也
作者：陆震
朝代：清

秋草蓬门，剥啄谁欤，起我闲眠。惊故人远访，翻疑是梦，清尊重把，私怪何缘。昨岁东亭，别君九月，弹指花黄又一年。欣无恙，只近来双鬓，渐白于前。似公六十堪怜。却孥寄、他乡甚日还。纵菊荒松老，室庐安在，牛眠马鬣，邱墓依然。为嘱明春，归来故国，旧业还馀数顷田。如吾辈，更子孙相约，钓雨耕烟。
沁园春·己亥十月重过何阜闻缪函九、豹文叔侄今年皆四十初度，题词以赠
作者：陆震
朝代：清

怪煞双丸，电掣波翻，底事如驰。记忘年可友，衡方齿少，南邻觅阮，咸亦肩随。顾我殊惭，目伊何似，谢树临风玉两枝。惊相问，今四旬都过，消减光仪。吾衰更复奚辞。算久已、飞腾不系思。纵才华似尔，工诗无益，行藏如仆，赋命偏奇。人说当初，负薪翁子，五十乘骢守会稽。吾长啸，也明年曰艾，怀绶何时。
沁园春·归里后，寄乔文梁、洛闻兄弟
作者：陆震
朝代：清

客邸相逢，酌酒欷歔，余胡式微。向木兰院里，惯为羁客，西华道上，尚著絺衣。一夜秋风，动人乡思，径挂蒲帆带雨归。归来日，已叶堆荒砌，草没荆扉。橐中金剩几希。都未暇、怜渠妇子饥。且买从旁舍，浊醪殊妙，持来左手，紫蟹初肥。恨不囗囗，同君兄弟，坐此閒轩话夕晖。江天外，纵烟波无际，魂梦能飞。
沁园春·待月楼观剧
作者：陆震
朝代：清

太息人生，亟早为欢，何事营营。看风清月白，能无快意，歌香舞艳，谁不钟情。银烛初烧，铜壶未滴，手把金卮倚画屏。频回首，念当年此夜，我在吴陵。豪华公子知名。曾几度、开筵坐水亭。羡吴娘十五，臻臻楚楚，燕姬二八，袅袅婷婷。比似而今，诸郎如玉，一样风流正妙龄。魂消处，问此身何在，彷佛蓬瀛。
沁园春·忆丙寅九月八日为先子六十诞辰，客汪舟次先生家，先生张宴为寿。今己亥是日，从郡返里，追念往昔，不禁盛衰存殁之感焉。赋此兼示公有
作者：陆震
朝代：清

今夕何辰，感念吾亲，往事依依。记主人寿客，为开清宴，诸郎并我，同戏斑衣。回首当年，座中何限，转眼山邱赋曰归。西州路，每车过腹痛，怕到城扉。门前画戟都稀。惟列树、寒鸦晚噪饥。纵西华尚在，畴怜沦落，五陵既散，无复轻肥。何怪贫家，春风岁岁，不见层楼对夕晖。当初燕，总双双去也，知傍谁飞。
沁园春·忆同李凉肆过刘蔚园水亭，饮烧春于蔷薇花下，醉后题记壁间，乃丁丑浴佛前一日也。丙戌同刘子客何阜，适是日过其寓。话及兹事，忽复十年，怆然赋此，并怀凉肆
作者：陆震
朝代：清

客舍寻君，且酌烧春，往事重提。正昔年今日，记来约略，君家水阁，想去依稀。屋角花开，桥头客至，贳酒炉边手自携。颠狂甚，任当筵屡舞，鬓插花枝。十折鬓变成丝。待再撚、花枝亦可嗤。况羁人心性，年年牢落，故园风物，种种离披。只我与君，相逢于此，时有閒情把一卮。同游者，更飘零何地，陡起相思。
沁园春·戊子春闰，予应试吴陵，胡修来过敝里访予不遇，兹于东亭握手，喜而赋此
作者：陆震
朝代：清

我住荒乡，不见先生，于今三年。忽烟波远访，公真谊重，松筠空闭，仆愧名牵。手板留衔，破扉题字，想见临风最惘然。兹何幸，恰东亭客舍，翻共周旋。层霄兔魄刚圆。记虎踞、关前八月天。正坚留人处，为开山阁，苦辞君去，径放江船。负此名区，辜君厚意，底事当时总不怜。今重约，约秋来迟我，燕子矶边。
沁园春·戏示延裔
作者：陆震
朝代：清

忽尔长叹，落拓无聊，为客于兹。笑贩茶鬻畚，才非贾竖，分章校句，臣是红师。君亦年来。他乡卖药，讵疗贫家数口饥。非长策，即余憎其拙，人笑为痴。方今多士熙熙。谓奏赋、须遭圣主知。问谁能郁郁，缩居马磨，君偏龊龊，溷迹牛医。颇怪萧晨，閒门似水，大类君平罢肆时。帘垂处，虽吟情甚剧，酒盏都稀。
沁园春·春夜饮宫半村素涛山房
作者：陆震
朝代：清

岁岁扁舟，浪迹他乡，今又吴陵。喜君家兄弟，尊前具在，当年台榭，月下重登。隔座藏钩，分曹射覆，小槅玲珑午夜灯。光遥射，见玉兰枝上，花白于冰。春天酒价初增。羡玉椀、香浮竹叶澄。恰臣犹未醉，还能一斗，君如不惜，更给三升。馋更思羹，饥还索饼，琐琐应教小妇憎。聊相戏，想欲眠时候，娇困腾腾。
沁园春·春夜饮宫半村素涛山房
作者：陆震
朝代：清
体裁：词

岁岁扁舟，浪迹他乡，今又吴陵。喜君家兄弟，尊前具在，当年台榭，月下重登。隔座藏钩，分曹射覆，小槅玲珑午夜灯。光遥射，见玉兰枝上，花白于冰。春天酒价初增。羡玉碗、香浮竹叶澄。恰臣犹未醉，还能一斗，君如不惜，更给三升。馋更思羹，饥还索饼，琐琐应教小妇憎。聊相戏，想欲眠时候，娇困腾腾。
沁园春·李神木北上，同白斋饯之
作者：陆震
朝代：清

浊酒三杯，余与徐生，为饯君行。正南墙春暖，梅花顿绽，北池雨过，柳带刚青。如此风光，真堪聚首，何事轻装又远征。登高望，怅蓟门千里，无限离情。知君未免沾膺。恰今夕、狂歌兴倍增。任酒酣已往，偏能说剑，更阑而后，且复谭兵。倒马关前，王陵城下，此去经过百感生。兵争后，恐阴燐未灭，战血犹腥。
沁园春·枣园感旧，呈李久庵先生
作者：陆震
朝代：清

念昔尊公，遭世沧桑，身亦沉沦。遂杜门荒野，庭无杂客，谈经暇日，座有遣民。而我先人，单衫席帽，日唤儿扶去水滨。追欢处，更交公兄弟，两世情真。伤心。墓草多春。只后嗣、如余贱且贫。似彦升弱息，寒衣是葛，叔敖孤子，生计惟薪。今日西州，羊昙再到，昔事低回剧楚辛。公真老，惊紫髯变雪，青鬓垂银。
沁园春·清明雨中，周繁露先生招集南庄别业
作者：陆震
朝代：清

我辈何缘，为童子师，此日殊艰。叹腹中车转，多时不乐，身同匏系，甚日能閒。难得今朝，佳辰有暇，何计为欢足解颜。寻芳去，喜南庄最僻，地主非悭。萧然茅屋三问。有高柳、周遭水一湾。正疏疏雨湿，沙头路滑，微微风绽，树顶花殷。爽阁东西，危阑曲折，绣砌茵铺草色斑。初经此，果一邱一壑，自可跻攀。舍此安之，且任谭谐，跌宕婆娑。真欢场快事，百年有几，好春佳节，一岁无多。分局围棋，踞床说剑，占定先生安乐窝。推窗望，更渔村不远，雨箬烟蓑。今朝若更晴和。想此地、风光倍澹沲。有盈盈秀鬋，都忙斗草，翩翩少俊，竞解徵歌。相约明辰，得逢天霁，讵惜千瓢载酒过。君休哂，臣半生狂态，未便销磨。
沁园春·清明雨中，周繁露先生招集南庄别业·其一
作者：陆震
朝代：清

我辈何缘，为童子师，此日殊艰。叹腹中车转，多时不乐，身同匏系，甚日能閒。难得今朝，佳辰有暇，何计为欢足解颜。寻芳去，喜南庄最僻，地主非悭。萧然茅屋三问。有高柳、周遭水一湾。正疏疏雨湿，沙头路滑，微微风绽，树顶花殷。爽阁东西，危阑曲折，绣砌茵铺草色斑。初经此，果一邱一壑，自可跻攀。
沁园春·清明雨中，周繁露先生招集南庄别业·其二
作者：陆震
朝代：清

舍此安之，且任谭谐，跌宕婆娑。真欢场快事，百年有几，好春佳节，一岁无多。分局围棋，踞床说剑，占定先生安乐窝。推窗望，更渔村不远，雨箬烟蓑。今朝若更晴和。想此地、风光倍澹沲。有盈盈秀鬋，都忙斗草，翩翩少俊，竞解徵歌。相约明辰，得逢天霁，讵惜千瓢载酒过。君休哂，臣半生狂态，未便销磨。
沁园春·舆赵跃千先生
作者：陆震
朝代：清

风雨潇然，独坐怀公，遽尔伤神。记东亭客里，每多欢笑，高斋酒半，大有规箴。情岂能忘，言真可佩，感激时令涕泪新。蒙相许，谓君才如此，讵患长贫。年华莫漫因循。恐诗酒、从来总误身。恰情钟花月，公真知我，性耽宠利，臣不如人。生既无才，长尤废学，身世空嗟命不辰。他何恨，只故人此意，惭负千春。
沁园春·虱辩
作者：陆震
朝代：清

虱告主人，臣罪当烹，幸缓须臾。恰憎予贪甚，诚然无状，念兹蠢尔，焉用深诛。造化从来，多钟物害，攫者豺狼射者狐。公真误，总鸱张不问，翻谴区区。公能为蹠之徒。敢群处、裈中慁起居。奈绣衣云烂，生无而分，锦衾香暖，命不人如。独类嵇生，性耽懒慢，盥洗都慵发怕梳。还相宥，愿长依敝裤，终惠微躯。
沁园春·解天申先生七十
作者：陆震
朝代：清

盛德如公，垂老羁孤，真使予怜。却茕茕耄耋，几人善养，纷纷豚犬，偌个能贤。生子多愁，有家翻累，谁似先生径脱然。萧閒甚，总一听天运，不系尘缘。六旬曾为题笺。今转眼、韶光又十年。看酒边颜面，犹丹如昨，风中鬓发，未白于前。岁晚归来，相逢一笑，料得新词未许蠲。期颐日，算累予小子，五奏宾筵。
沁园春·讯虱
作者：陆震
朝代：清

暖日寒檐，扪虱閒吟，尔物诚微。问何由气孕，潜于犊鼻，无端卵育，生自牛衣。或附颠毛，类分黑白，垢絮焉知是与非。爬搔极，使清谈顿歇，好梦都稀。居然生命相依。也膏血、甘分饱尔饥。却臣羸见骨，奚堪若饱，蹠香多肉，可恣而肥。畏彼偏无，欺予独夥，理讵能平息祸机。高堂下，已具陈汤沐，相吊奚为。
沁园春·许时沾斋中赏鸡冠
作者：陆震
朝代：清

昨醉君家，秋正佳哉，吾为赋之。囗光妍且紫，谁遣袋佩，色黄而浅，何处鹅儿。最爱丛中，数枝绝艳，毳染腥红更不疑。阑干外，总鸾笺十样，锦烂霞披。主人指示非欺。看像别、形殊迈丑夷。或神山芝草，秀成轮囷，赤城云物，幻出离奇。更类西川，桐花么凤，飞向风前羽倒垂。凡葩耳，问化工何意，镂绘如斯。
沁园春·赠刘在园先生致仕之作
作者：陆震
朝代：清

自古有言，漏尽钟鸣，尚有行人。纵萧萧华发，都看到鬓，茫茫宦海，未肯抽身。孰似先生，翩然拂袖，甘向清时作隐沦。逍遥甚，任山阿曳杖，晞发江滨。一官徒敝吾神。算何似、还家乐最真。正晨鸡夜火，惟闻课子，朝餐夕膳，只办娱亲。试向东山，回头北阙，犹自天心属老臣。谁容卧，恐徵书亟下，催动蒲轮。
沁园春·赠解天申先生
作者：陆震
朝代：清

仆奉疏狂，得与公交，最辱公怜。记昔年游处，东亭旅舍，连朝过访，北郭閒轩。欢顿忘愁，贫难醉客，翻令先生费酒钱。青尊畔，早新词频索。谱向当筵。六旬甲子重编。问记否、艰难下世年。正惊魂烽火，波腾海沸，伤心人代，谷变陵迁。生值时危，老逢岁歉，雪鬓霜髭岂再玄。堪长叹，更河清难俟，此意愀然。
沁园春·辛丑春，吴桐江自何阜归，招诸同人集饮永日，仍送之何阜
作者：陆震
朝代：清

垂老他乡，妻子与偕，差共相依。却回头故国，又逢寒食，关心先垄，谁拜深衣。草色长湖，柳丝断岸，岁岁扁舟此日归。欣重见，竞百钱挂杖，来欸荆扉。频年聚首诚稀。每花月、怀君惄似饥。喜今宵宴集，尽皆耆旧，中厨供给，竟有甘肥。只恨当前，华筵易散，早已天端堕夕晖。还相惜，惜明朝又别，怕见帆飞。
沁园春·辛卯不赴金陵之试，示一二同志
作者：陆震
朝代：清

俗子呶呶，为劝南征，若岂知予。虽生年未老，心于名淡，登科无命，天与才枯。那更炎风，一肩行李，又策华阳道上驴。真劳甚，任人思高第，我爱閒居。豆棚凉月刚初。早散遣、生徒一事无。喜酒香客到，齐倾伯雅，夜阑人去，独掩吾庐。省得今番，离离禾黍，感叹重经旧帝都。浑难忘，只山光翠湿，江影金铺。
沁园春·送李神木北上
作者：陆震
朝代：清

郁郁吾生，于此久居，真使人哀。恰名场溷迹，逢迎计拙，浮云过眼，富贵心灰。物外逃名，墙东避世，我意如斯更不回。君豪甚，忽别余千里，买棹长淮。羡君此去金台。看帝阙、巍峨北极开。更苍松翠柏，西山崒嵂，银涛雪浪，易水潆洄。乐毅坟边，张华宅畔，吊古谁能不感怀。题诗处，问中朝诸贵，若个怜才。
沁园春·酒间与座上客
作者：陆震
朝代：清

憔悴朱颜，君尚如斯，正复奚言。每閒居深悔，误人红豆，半生多恨，困我青毡。命也何穷，时乎易暮，才上华筵倍赧然。银灯底，羡妙龄楚楚，少俊翩翩。臣平自翔当年。亦弱冠、丰标绝可怜。谓羁难骥绊，颇矜神骏，笯偏凤厄，竟失腾骞。水旱频经，风沙叠犯，久矣今吾不似前。君还小，纵沈腰瘦减，潘鬓犹玄。
沁园春·里中诗伯偶效填词，并属予和，聊用写怀
作者：陆震
朝代：清

狂甚诗人，小令长谣，偶亦为之。或灯红酒畔，填成旧恨，月明楼上，寄与相思。犀管争拈，蛮笺竞写，珍重群公绝妙词。焚香坐，将冰弦细谱，可协琴徽。千篇锦烂花霏。念白雪、由来和者稀。况毫枯墨涩，臣才已尽，行僵立踬，我数尤奇。共说当年，吾亲健日，酒溢欢场百韵飞。今重省，感遗文在笥，泪落封题。起语群公，将束轻装，竟别淮扬。去夜猿多处，蛮山迢递，荔枝红日，细雨微茫。愁自关心，饥能驱我，士到千人气不昂。西斋叟，记昔曾经此，话我偏长。阴燐野烧沙场。更枕畔、魂惊客梦妨。听潮生沧海，长鲸夜斗，风号大麓，神乌宵翔。说到愁时，灯昏月黑，讵待离乡始断肠。幡然悔，尽故园此日，诗酒襄羊。
沁园春·里中诗伯偶效填词，并属予和，聊用写怀·其一
作者：陆震
朝代：清

狂甚诗人，小令长谣，偶亦为之。或灯红酒畔，填成旧恨，月明楼上，寄与相思。犀管争拈，蛮笺竞写，珍重群公绝妙词。焚香坐，将冰弦细谱，可协琴徽。千篇锦烂花霏。念白雪、由来和者稀。况毫枯墨涩，臣才已尽，行僵立踬，我数尤奇。共说当年，吾亲健日，酒溢欢场百韵飞。今重省，感遗文在笥，泪落封题。
沁园春·里中诗伯偶效填词，并属予和，聊用写怀·其二
作者：陆震
朝代：清

起语群公，将束轻装，竟别淮扬。去夜猿多处，蛮山迢递，荔枝红日，细雨微茫。愁自关心，饥能驱我，士到千人气不昂。西斋叟，记昔曾经此，话我偏长。阴燐野烧沙场。更枕畔、魂惊客梦妨。听潮生沧海，长鲸夜斗，风号大麓，神乌宵翔。说到愁时，灯昏月黑，讵待离乡始断肠。幡然悔，尽故园此日，诗酒襄羊。
沁园春·重过何阜，晤缪函九、典胄昆仲
作者：陆震
朝代：清

小阁灯红，白堕千觚，酌我其间。诉别来情事，牢骚依旧，春初风物，髣髴从前。心念朋交，三霜不见，厚意深蒙个个怜。臣何幸，更君家兄弟，情好尤坚。昔曾僧寺开筵。是澹月、疏云乞巧天。记余时倚醉，歌成金缕，君为蘸墨，写上蛮笺。何意重来，还逢高宴，恰对梅花意惘然。微吟处，料他时相见，又说今年。
沁园春·闻焦山瘗鹤铭复出，喜而有赋
作者：陆震
朝代：清

旧说焦山，有瘗鹤铭，久堕重渊。叹沙淘浪洗，曾更累代，雷轰石劈，不记何年。忽有江潭，行吟楚客，观此沉沦意慨然。无难者，竞出诸波底，跻彼层颠。世间古物多湮。算陵谷、千秋几变迁。看咸阳原上，秦碑汉额，义熙年后，乱草平川。独有斯铭，巍然复出，多藉出灵拥护坚。从今后，莫江妃再攫，海若偷搴。
沁园春·闻胡次蕃返邗，词以寄之
作者：陆震
朝代：清

昨客芜城，留宿君家，节是重阳。恰帘开笑看，茱萸正烂，登高懒去，风雨殊狂。座上而翁，樽前诸弟，独尔迢遥隔旧乡。来何日，倘秋深返棹，犹及衔觞。空望花绽银缸。讵归日、严冬雪满窗。正团圞亲舍，同分岁酒，缤纷梅萼，已露春光。我待新晴，孥舟相就，问讯浮邱古道场。闻奇绝，只莲峰可蹑，云海难量。
沁园春·题修翁填词小影
作者：陆震
朝代：清

久矣骚坛，人共推君，才调恢奇。便迦陵狂客，竞称我友，西斋老辈，亦日吾师。忆昨先生，东亭遇我，旅馆三更酒醉时。曾投赠，有香词一阕，写上乌丝。而今别后相思。忽寄我、新图属和词。讶凭谁细写，姿容逼肖，令余閒想，吟态如斯。惯谱新声，偷翻艳曲，百幅蛮笺付雪儿。清阴底，听歌声一缕，宛转淋漓。
沁园春·题史搢臣追远图
作者：陆震
朝代：清

惨说当年，孀母茕茕，偏值时危。见腥刀驱走，闺中少妇，乱旄拥去，马上蛾眉。势岂能全，义难受辱，夜哭孤灵拜且辞。翻身入，早一泓水碧，毕命何疑。十龄弱息畴依。空遍绕、澄潭日夕啼。便寻来沙上，都无弃履，觅从波底，并少遗尸。戚矣魂消。嗟乎命薄，天道茫茫讵有知。重回首，算千秋此恨，欲忘何时。时自□□，以迄于今，六十馀春。尚朝朝掩泣，抢呼厚地，年年抱恨。哀吁苍旻。梳扇空存，音容莫睹，除是重泉会面真。情悽恻，每秋霜春露，一倍沾巾。微君此意酸辛。痛我亦、千秋负罪人。纵殁身可报，难酬恩重，偷生何益，祗愧儿贫。潦倒如斯，显扬无计，辜负当时属望殷。披图久，正昏灯欲灭，此最伤神。
沁园春·题史搢臣追远图·其一
作者：陆震
朝代：清

惨说当年，孀母茕茕，偏值时危。见腥刀驱走，闺中少妇，乱旄拥去，马上蛾眉。势岂能全，义难受辱，夜哭孤灵拜且辞。翻身入，早一泓水碧，毕命何疑。十龄弱息畴依。空遍绕、澄潭日夕啼。便寻来沙上，都无弃履，觅从波底，并少遗尸。戚矣魂消。嗟乎命薄，天道茫茫讵有知。重回首，算千秋此恨，欲忘何时。
沁园春·题史搢臣追远图·其二
作者：陆震
朝代：清

时自□□，以迄于今，六十馀春。尚朝朝掩泣，抢呼厚地，年年抱恨。哀吁苍旻。梳扇空存，音容莫睹，除是重泉会面真。情悽恻，每秋霜春露，一倍沾巾。微君此意酸辛。痛我亦、千秋负罪人。纵殁身可报，难酬恩重，偷生何益，祗愧儿贫。潦倒如斯，显扬无计，辜负当时属望殷。披图久，正昏灯欲灭，此最伤神。
沁园春·题李艾山先生像二首
作者：陆震
朝代：清

吾邑人文，实自先生，再起词场。当永嘉之末，犹闻正始，杜陵而下，不愧襄阳。伯仲相师，朋交迭倡，日坐先公旧草堂。閒高咏，与卧游宗丈，探讨微茫。不知底事心伤。长北望、神州意激昂。纵杯中酒热，焉能遣恨，风前泪落，只使沾裳。土室卑栖，牛车稳卧，多少遣民此遁荒。今安在，总云飞星散，人去琴亡。最震伤心，二十馀年，不见吾亲。记临终有托，累公弱息，没身不负，勖我先人。思旧情深，矜孤谊重，几载从游若饮醇。今回首，叹骑箕去后，忽判多春。像惟三益传神。恰刘子、兹图亦写真。看霜髯雪鬓，丰标如在，苍松乱石，笔墨犹新。补景为谁，妇翁吴老，也向重泉结比邻。题词罢，对一天风雨，百感酸辛。
沁园春·题李艾山先生像二首·其一
作者：陆震
朝代：清

吾邑人文，实自先生，再起词场。当永嘉之末，犹闻正始，杜陵而下，不愧襄阳。伯仲相师，朋交迭倡，日坐先公旧草堂。閒高咏，与卧游宗丈，探讨微茫。不知底事心伤。长北望、神州意激昂。纵杯中酒热，焉能遣恨，风前泪落，只使沾裳。土室卑栖，牛车稳卧，多少遣民此遁荒。今安在，总云飞星散，人去琴亡。
沁园春·题李艾山先生像二首·其二
作者：陆震
朝代：清

最震伤心，二十馀年，不见吾亲。记临终有托，累公弱息，没身不负，勖我先人。思旧情深，矜孤谊重，几载从游若饮醇。今回首，叹骑箕去后，忽判多春。像惟三益传神。恰刘子、兹图亦写真。看霜髯雪鬓，丰标如在，苍松乱石，笔墨犹新。补景为谁，妇翁吴老，也向重泉结比邻。题词罢，对一天风雨，百感酸辛。
沁园春·题胡二简乘风图
作者：陆震
朝代：清

眼底男儿，俶傥如君，屈指无多。记酒酣兴发，珊鞭倒挽，秋高马健，绣袷横驮。属客为图，索余题句，醉墨曾于盾鼻磨。今重见，又投来锦轴，惹我狂歌。豪情一倍嵯峨。纵万里、还思瞬息过。似御风仙子，将游碧落，乘槎汉使，直犯星河。赤鲤汀边，老蟂矶畔，喷沫惊翻十丈波。燃犀照，见百灵趋拜，啸舞天魔。
沁园春·饮方东扬宅戏赠
作者：陆震
朝代：清

记否春初，有约花时，迟我高斋。正老梅开日，便思折柬，夭桃红处，只想衔杯。讵意春残，俄惊夏至，不见青尊为客开。言真忘，笑君非有意，仆自无猜。今朝侧帽还来。恰自谢、臣贫似可哀。谓医门少疾，药笼蛛网，青山谁买，画帧尘埋。君纵堪怜，予偏渴甚，亟向当垆典妇钗。閒窗外，剩绿阴都满，且坐莓苔。
满江红·丁酉夏，穫麦村中，感情即事，得词八首，不避俚俗，漫抒真率云尔
作者：陆震
朝代：清

落日篱边，与野老、临风参语。伤今岁、经春入夏，旱乾如许。蒿目人方忧稼穑，闵时谁为宽箠楚。正城中、新旧并开徵，如蜂午。汝了否，官家赋。趁麦熟，输租去。早门前吏到，哮声若虎。乾没只嫌常例薄，贪饕更怒盘餐素。叹从来、若个县官知，田家苦。吏去无哗，听野老、依然叹作。叹此日、天如不雨，残年安托。已苦怀山长降割，何堪铄石还敷虐。乍晴郊、四望密云生，都垂脚。雨夜响，晨犹落。更今日，绵于昨。喜良苗新起，绿畴如削。可料秋来饶黍稷，不忧老去填沟壑。荷天公、立转好年光，田家乐。草阁新晴，早为我、特陈鸡黍。问今日、坐中何客，邻家三五。稚子隔篱呼即应，老人入户欢相语。喜朝来、好雨正宜田，公忙否。妇与子，晨皆去。孙亦往，芸瓜瓠。只老妻留止，为供炊煮。雨又插秧晴打麦，暮还车水朝犁土。见何曾，四月有閒人，田家苦。佃作匆匆，笑几把、佳晨忘却。也嘱妇、刈蒲悬户，采菰包角。后岸雨肥蔬可摘，前溪水浅鱼堪捉。更厨中、腊肉蔫盘餐，儿先索。邻与里，高声约。主语客，宜深酌。指浮蛆满瓮，为君新作。前日酒香今日漉，伊家味好侬家薄。听醉中、嘈杂话茅堂，田家乐。室有违言，彼新妇、逢夫醉怒。向灯下、声声饮泣，有时低诉。终岁辛勤靡不有，一朝诟谇何相负。却夜阑、相劝语喃喃，邻家妪。彼醉矣，何须数。亟拭涕、无多絮。怨生来命薄，遇人艰窭。孰令有身教作妇，只应举世母生女。纵生时、慎勿嫁农夫，田家苦。晨起披衣，有老媪、见余惊愕。指门外、日高如许，主人方觉。一梦不曾天上晓，两儿已就田间作。叹此生、无福得安眠，居城郭。我闻语，殊怀怍。谢老母，言非确。看从来偷惰，终成沦落。儿有瓶储终日饱，母馀裙布经年着。有城中、多少不如伊，田家乐。夏至今朝，昨邗上、故人相遇。同消受、铜街香粉，画船箫鼓。长使梦魂寻旧雨，那知灭没随朝露。望郡楼、从此怕经过，西州路。总暂在，人间住。臣久已，抛千虑。作暮年活计，为农学圃。十亩力耕先世陇，一抔长守先人墓。却旁人、疑我不能堪，田家苦。君幸无疑，君不见、月来长学。共野老、田间薙草，屋边织箔。赤足踏泥殊滑腻，衰颜向日何薰灼。笑居然、黧黑类村农，争相谑。案有卷，都高搁。尊有酒，时斟酌。任閒吟閒写，写成钗脚。两首长歌前辈句，八声短调村夫作。每醉中、高唱与田家，田家乐。
满江红·丁酉夏，穫麦村中，感情即事，得词八首，不避俚俗，漫抒真率云尔·其一
作者：陆震
朝代：清

落日篱边，与野老、临风参语。伤今岁、经春入夏，旱乾如许。蒿目人方忧稼穑，闵时谁为宽箠楚。正城中、新旧并开徵，如蜂午。汝了否，官家赋。趁麦熟，输租去。早门前吏到，哮声若虎。乾没只嫌常例薄，贪饕更怒盘餐素。叹从来、若个县官知，田家苦。
满江红·丁酉夏，穫麦村中，感情即事，得词八首，不避俚俗，漫抒真率云尔·其七
作者：陆震
朝代：清

夏至今朝，昨邗上、故人相遇。同消受、铜街香粉，画船箫鼓。长使梦魂寻旧雨，那知灭没随朝露。望郡楼、从此怕经过，西州路。总暂在，人间住。臣久已，抛千虑。作暮年活计，为农学圃。十亩力耕先世陇，一抔长守先人墓。却旁人、疑我不能堪，田家苦。
满江红·丁酉夏，穫麦村中，感情即事，得词八首，不避俚俗，漫抒真率云尔·其三
作者：陆震
朝代：清

草阁新晴，早为我、特陈鸡黍。问今日、坐中何客，邻家三五。稚子隔篱呼即应，老人入户欢相语。喜朝来、好雨正宜田，公忙否。妇与子，晨皆去。孙亦往，芸瓜瓠。只老妻留止，为供炊煮。雨又插秧晴打麦，暮还车水朝犁土。见何曾，四月有閒人，田家苦。
满江红·丁酉夏，穫麦村中，感情即事，得词八首，不避俚俗，漫抒真率云尔·其二
作者：陆震
朝代：清

吏去无哗，听野老、依然叹作。叹此日、天如不雨，残年安托。已苦怀山长降割，何堪铄石还敷虐。乍晴郊、四望密云生，都垂脚。雨夜响，晨犹落。更今日，绵于昨。喜良苗新起，绿畴如削。可料秋来饶黍稷，不忧老去填沟壑。荷天公、立转好年光，田家乐。
满江红·丁酉夏，穫麦村中，感情即事，得词八首，不避俚俗，漫抒真率云尔·其五
作者：陆震
朝代：清

室有违言，彼新妇、逢夫醉怒。向灯下、声声饮泣，有时低诉。终岁辛勤靡不有，一朝诟谇何相负。却夜阑、相劝语喃喃，邻家妪。彼醉矣，何须数。亟拭涕、无多絮。怨生来命薄，遇人艰窭。孰令有身教作妇，只应举世母生女。纵生时、慎勿嫁农夫，田家苦。
满江红·丁酉夏，穫麦村中，感情即事，得词八首，不避俚俗，漫抒真率云尔·其八
作者：陆震
朝代：清

君幸无疑，君不见、月来长学。共野老、田间薙草，屋边织箔。赤足踏泥殊滑腻，衰颜向日何薰灼。笑居然、黧黑类村农，争相谑。案有卷，都高搁。尊有酒，时斟酌。任閒吟閒写，写成钗脚。两首长歌前辈句，八声短调村夫作。每醉中、高唱与田家，田家乐。
满江红·丁酉夏，穫麦村中，感情即事，得词八首，不避俚俗，漫抒真率云尔·其六
作者：陆震
朝代：清

晨起披衣，有老媪、见余惊愕。指门外、日高如许，主人方觉。一梦不曾天上晓，两儿已就田间作。叹此生、无福得安眠，居城郭。我闻语，殊怀怍。谢老母，言非确。看从来偷惰，终成沦落。儿有瓶储终日饱，母馀裙布经年着。有城中、多少不如伊，田家乐。
满江红·丁酉夏，穫麦村中，感情即事，得词八首，不避俚俗，漫抒真率云尔·其四
作者：陆震
朝代：清

佃作匆匆，笑几把、佳晨忘却。也嘱妇、刈蒲悬户，采菰包角。后岸雨肥蔬可摘，前溪水浅鱼堪捉。更厨中、腊肉蔫盘餐，儿先索。邻与里，高声约。主语客，宜深酌。指浮蛆满瓮，为君新作。前日酒香今日漉，伊家味好侬家薄。听醉中、嘈杂话茅堂，田家乐。
满江红·与殷彦来饮
作者：陆震
朝代：清

蓦地逢君，且携手、垆边细语。指蜀树、当年烽火，万山鼙鼓。枫叶满林愁客思，落花遍地迷归路。叹他乡、好况最无多，难常聚。同是客，君尤苦。两人恨，悲谁诉。看囊中尽矣，酒钱何处。吾辈无端寒至此，富儿何物骄如许。脱敝裘、付与酒家娘，摇头去。
满江红·修翁将返金陵，前二日招同扶九、懋敬、东阳暨令弟二简泛舟西溪
作者：陆震
朝代：清

爽气鲜新，秋一碧、天光如沐。风吹去、盈盈舴艋，水烟俱绿。细草乱生荒寺径，野瓜蔓绕农家屋。正村村、妇子趁秋晴，收新谷。对此景，看难足。频呼索，觞相属。任船头醉倒，鸥凫同宿。调笑几般鞍马令，销魂何限清商曲。更一声、寥亮水潭空，柯亭竹。歌正停时，君酌酒、听余衷曲。念客子、从来琐琐，半生鹿鹿。饥拾噎瓜亭畔蓏，狂遭胯下桥头辱。只憨时、瞠目望青天，如枯木。性磊落，难谐俗。君何意，偏怜仆。算交情似漆，此真鲍叔。尊酒连宵欢未艾，轻帆来日归何速。怅从今、江北望江南，余孤独。
满江红·修翁将返金陵，前二日招同扶九、懋敬、东阳暨令弟二简泛舟西溪·其一
作者：陆震
朝代：清

爽气鲜新，秋一碧、天光如沐。风吹去、盈盈舴艋，水烟俱绿。细草乱生荒寺径，野瓜蔓绕农家屋。正村村、妇子趁秋晴，收新谷。对此景，看难足。频呼索，觞相属。任船头醉倒，鸥凫同宿。调笑几般鞍马令，销魂何限清商曲。更一声、寥亮水潭空，柯亭竹。
满江红·修翁将返金陵，前二日招同扶九、懋敬、东阳暨令弟二简泛舟西溪·其二
作者：陆震
朝代：清

歌正停时，君酌酒、听余衷曲。念客子、从来琐琐，半生鹿鹿。饥拾噎瓜亭畔蓏，狂遭胯下桥头辱。只憨时、瞠目望青天，如枯木。性磊落，难谐俗。君何意，偏怜仆。算交情似漆，此真鲍叔。尊酒连宵欢未艾，轻帆来日归何速。怅从今、江北望江南，余孤独。
满江红·六皆重过敝邑，水阻兼旬，游醮极欢，于其行也，赋此送之
作者：陆震
朝代：清

晚岁论交，算尔我、胜于昆仲。最今岁、雨番欢聚，故人情重。画舫乘春欣过访，官桥欲别愁相送。恰残冬、荒县又重逢，浑如梦。华筵畔，频陪从。留宿处，时时共。正同云密布，飙风乍动。雪压万家鸳瓦白，寒煎千里长河冻。任夜深、相向拥红炉，欹春瓮。别思匆匆，惜无计、得留君住。念此去、寒汀野渚，冰坚可渡。几个归人残雪岸，一肩行李斜阳路。较春初、一倍泪痕多，如铅注。离别恨，都休诉。问后会，知何处。叹人生聚散，飘蓬落絮。风雨莫教魂梦隔，音书肯使鳞鸿误。更为余、传语到高堂，思尤苦。
满江红·六皆重过敝邑，水阻兼旬，游醮极欢，于其行也，赋此送之·其一
作者：陆震
朝代：清
体裁：词

晚岁论交，算尔我、胜于昆仲。最今岁、雨番欢聚，故人情重。画舫乘春欣过访，官桥欲别愁相送。恰残冬、荒县又重逢，浑如梦。华筵畔，频陪从。留宿处，时时共。正同云密布，飙风乍动。雪压万家鸳瓦白，寒煎千里长河冻。任夜深、相向拥红炉，欹春瓮。
满江红·六皆重过敝邑，水阻兼旬，游醮极欢，于其行也，赋此送之·其二
作者：陆震
朝代：清

别思匆匆，惜无计、得留君住。念此去、寒汀野渚，冰坚可渡。几个归人残雪岸，一肩行李斜阳路。较春初、一倍泪痕多，如铅注。离别恨，都休诉。问后会，知何处。叹人生聚散，飘蓬落絮。风雨莫教魂梦隔，音书肯使鳞鸿误。更为余、传语到高堂，思尤苦。
满江红·同天申、扶九、跃千、秋箴、蔚园诸君饮雉升斋中，即事赋此
作者：陆震
朝代：清

记得春初，曾醉我、酩酊堂里。讵转眼、将离花放，相逢于此。羁旅绝无他事好，团圞只有今朝喜。看尊前、都是故乡人，何拘忌。漏已下，三声矣。酒已罄，歌难止。更青钱亟数，客为重市。村犬聚狺如虎啸，酒佣鼾睡浑充耳。奈门前、剥啄不能休，催人起。好友良朋，细屈指、平生有几。喜今夕、客中欢聚，眼前都是。厚意感君真不薄，香醪饮我宁辞醉。任兴酣、高唱古人词，惊乌起。临川剧，半忘矣。无腔曲，饶佳趣。更摹神作态，掀髯抵几。尊内酒空钱复数，腹中曲尽文能记。恰醒时、回忆醉歌声，香凝齿。
满江红·同天申、扶九、跃千、秋箴、蔚园诸君饮雉升斋中，即事赋此·其一
作者：陆震
朝代：清

记得春初，曾醉我、酩酊堂里。讵转眼、将离花放，相逢于此。羁旅绝无他事好，团圞只有今朝喜。看尊前、都是故乡人，何拘忌。漏已下，三声矣。酒已罄，歌难止。更青钱亟数，客为重市。村犬聚狺如虎啸，酒佣鼾睡浑充耳。奈门前、剥啄不能休，催人起。
满江红·同天申、扶九、跃千、秋箴、蔚园诸君饮雉升斋中，即事赋此·其二
作者：陆震
朝代：清

好友良朋，细屈指、平生有几。喜今夕、客中欢聚，眼前都是。厚意感君真不薄，香醪饮我宁辞醉。任兴酣、高唱古人词，惊乌起。临川剧，半忘矣。无腔曲，饶佳趣。更摹神作态，掀髯抵几。尊内酒空钱复数，腹中曲尽文能记。恰醒时、回忆醉歌声，香凝齿。
满江红·戊寅秋杪，吴陵遇刘炎裔、叔裔兄弟，明日即送之金陵
作者：陆震
朝代：清

落落穷途，我与尔、此身安即。立语处、西风乍紧，远天将黑。霜白惯侵羁客鬓，囊空能减英雄色。想旧时、里社共团圞，如何得。转眼又，江南北。问前路，谁相识。况秣陵城下，总皆陈迹。桃叶渡头人已去，莫愁湖上山空碧。只故斋、黄瓦剩无多，青衫湿。
满江红·柬开周
作者：陆震
朝代：清

屋漏床床，是杜老、当年诗句。却今日、任生屋内，也无乾处。四壁篱颓浑不葺，三重茅去凭谁补。恼天公、昨夜又飘摇，桃花雨。或栖止，山中树。或岸上，牵船住。算古来如此，君无太苦。海现晴虹当户挂，瓮馀浊酒呼儿取。试寻他、王谢旧时门，馀荒土。
满江红·赠秦人李淑先
作者：陆震
朝代：清

西岳嶙峋，拔地起、奇峰千丈。其上有、明星玉女，莲华仙掌。蜡屐末由寻胜槩，闭门只合居穷壤。听先生、为我话移时，神先往。敦古谊，思曹敞。能下士，思袁盎。总人生其地，英奇慨慷。幸我逢君如旧识，以今比昔宁多让。待还山、有日定从君，攀萝上。
满江红·题薛有玱家藏西斋墨迹
作者：陆震
朝代：清

老辈西斋，纵横甚、才华无敌。记曾见、酒酣以往，高吟撼壁。诗妙共惊神有助，书工更觉行逾密。恰当时、狼藉满贫家，何尝惜。一转盼，伤今昔。人争购，如和璧。喜深情我友，犹珍此册。阅竟茫茫增百感，风流一去无消息。问后来、健笔起骚坛，谁其匹。
点绛唇·雨中戏作
作者：陆震
朝代：清

雨雨风风，天公已做新秋势。驱愁无计。且买今宵醉。·索取床头，早拂山妻意。君休矣。青钱无几。留籴晨炊米。
百字令·九日王经三招饮
作者：陆震
朝代：清

他乡重九，问何人、为送一卮酾醁。正想佳晨拚剧饮，我友忽焉来速。缕脍登盘，斫鱼供馔，好酒盈尊绿。尊前何有，有丝有竹有肉。久矣月夜花天，偷声减字，不听消魂曲。今夕当筵闻妙技，顿解羁愁千斛。若为吾歌，吾为若舞，狂态惊童仆。屏间匿笑，满头乱插黄菊。
百字令·秋夜对月
作者：陆震
朝代：清

头颅如此，尽并刀、剪尽一生毛发。脱帽临风聊快意，顿去许多霜雪。只恨明朝，依然镜里，白又根根茁。那能有术，教他青鬓重发。可笑今岁春初，棘闱三入，犹自名心热。都把好花辜负了，忍更辜他秋月。难得今宵，一杯在手，万里天空阔。夜深吟久，银髭暗撚刚脱。
眉峰碧·夜泊许家堡
作者：陆震
朝代：清

杯酒虽欢聚。不惯他乡住。荒村寂寂水漫漫，又重盼、来时路。·向夕停舟处。风雨声偏楚。何似当初径不来，而今也不还家去。
虞美人·今宵
作者：陆震
朝代：清

今宵明月当窗大。独有愁人坐。一般白昼也销魂。何必凄凉怕过是黄昏。多情原与多情忆。不为君颜色。若因颜色始相思。难道世间真个似君稀。
虞美人·郑克柔述梦
作者：陆震
朝代：清

寻思百二河山壮。更蹠莲峰上。那能牖下死勾留。恨煞尘缘欲脱苦无由。故人一觉荒唐甚。娓娓殊堪听。君还有梦到秦中。我并灞桥驴背梦俱空。
蝶恋花·咏缠枝牡丹
作者：陆震
朝代：清

弱蔓牵丝随处倚。晨起花开，婀娜东风里。未夕摧残还委地。笑伊琐琐朝菌耳。怪问芳名何太美。国色天香，嗟尔何堪比。花语主人无我忌。盗名世上原如是。
谒金门·闺怨
作者：陆震
朝代：清

芳草碧。又是一番春色。独倚阑干珠泪滴。不知罗袖湿。·欲寄天涯消息。为问归鸿可的。只恐天涯流落客。归鸿他不识。
贺新郎·与殷彦来
作者：陆震
朝代：清

底事伤怀抱。忆当年、两家名父，论交最好。我始弱龄君壮盛，争说恢奇才调。定指日、翻飞天表。转眼高堂人去后，守遣编、竟以穷愁老。升沉事，谁能料。贱贫仆更何须道。算输君、才思什伯，敢辞潦倒。半世惯填红豆曲，久惹词场人笑。笑此技、从来绝小。何意先生痂嗜甚，每相逢、坚索囊中稿。只此是，焚馀草。
贺新郎·与诸子夜话，悼佑曾以宁
作者：陆震
朝代：清

尔我心相许。喜年来、团圞里社，夜分常聚。生世不谐逢歉岁，又恐饥驱人去。飘泊在、异乡村坞。已矣身名拚灭没，纵飞腾、仆已伤迟暮。总话到，销魂处。一杯相劝休相拒。算生年、真能满百，也知有数。况是彭殇难预料，几个亲朋无故。宗吴辈、顿成今古。欲觅孤坟何处是，怅荒原、草满无从顾。正萧瑟，秋风度。
贺新郎·为周□□新婚赋，周先有姬
作者：陆震
朝代：清

此日饶佳趣。正风流，周郎年少，小乔嫁与。共说名媛工翰墨，何止才能咏絮。应魄煞、谢家娇女。纵遇仙郎才更健，倚香奁、亟索催妆句。肯容易，登车去。良宵上客簪缨聚。正当筵、灯红如昼，酒浓于乳。遮莫狂奴逢此夕，醉倚帘栊深处。还戏傍、红窗低诉。佳婿从来怜小妇，蹙双蛾、定惹深闺妒。谁许汝，先偷娶。
贺新郎·之何阜舟中作
作者：陆震
朝代：清

赋命羁人耳。笑还家、无多几日，轻装又理。天似催人孤艇发，特与西风甚利。挂一幅、蒲帆如驶。虽则离乡多感慨，恰舟行、安稳差堪喜。晚一碧，天光霁。阴晴更变须臾事。乍湖中、奔浑骤雨，杳冥无际。芦荻洲边风更逆，急缆船头须避。且愁向、篷窗沉睡。世路险夷俄顷判，叹人间、万事都如此。哀与乐，原相倚。
贺新郎·余至何阜，故人胡二简开尊酌我，酒间因话庚辰冬与余同寓吴陵，有仇坦园、王宾文两先生风雪中相聚甚欢，今宾翁已殁，怆然感怀，为赋是词
作者：陆震
朝代：清

夙昔羁何阜。记从君、欢场戏赌、醁醽千斗。自散华筵归故国，也拟蓬蒿长守。讵又被、饥驱出走。再上高堂三载过，喜故人、情好还如旧。又饮我，床头酒。凄凉泪落三更后。忆庚辰、残冬荒寺，群公聚首。雪恶风狂俱不畏，日日街杯在口。喜吟咏、宾文王叟。今我重来都好在，只此翁、已去泉台久。今夕会，翁知否。
贺新郎·别文梁、洛闻之明日，宿江堰镇却寄
作者：陆震
朝代：清

回首江城罅。忆前宵、故人相聚，绿醅红鲊。今日我行君昨去，风急江帆如射。想已到、寄奴山下。劳顿长途谁似我，对风雨、落日心尤怕。又不见，冰轮挂。淙淙只听流澌泻。隔疏林、数家灯火，荧然如画。错愕村童惊问讯，何处官人系马。鞭指向、篱门乱打。鸡黍农家烦欸洽，讵疑余、亦是轻肥者。聊偃息，茅堪藉。
贺新郎·同东亭、何阜诸子饮缪豹文宅
作者：陆震
朝代：清

才别扬州市。又匆匆、一肩行李，饥驱于此。累夕追欢殊不厌，大有忘年诸子。喜别久、情深犹是。一笑吾生惟剧饮，使他乡、日日能供醉。谁更起，还家思。海天渐动初冬意。最凄清、窗棱风冷，檐牙雨细。夜黑堂空灯火暗，而我偏工说鬼。惹四座、魂惊欲死。百怪千奇姑妄说，笑群公、此物何须畏。可畏是，人间世。
贺新郎·同蔚围、函九饮豹文宅。即送王十二之郡
作者：陆震
朝代：清

滨海鱼盐市。笑无端、行踪落落，逢君于此。一片西风吹栗冽，记得彦升儿子。曾身着、练衣如是。且喜他乡多地主，好拚他、日日如泥醉。身与世，都休思。昨来又动分张意。望苍茫、蒹葭水阔，蒲帆雨细。到日郡城应有遇，莫遇揶揄路鬼。最此物、堪憎欲死。若遇当年遣老在，念而翁、才笔群相畏。或与汝，论先世。
贺新郎·同里诸公集宜阁
作者：陆震
朝代：清

两岁东亭客。却频来、君家醉饱，使人颜赤。新米初炊留客饭，颗粒如珠一色。更烹出、银鳞鲜鲫。裁使老饕都属餍，早门边、又见提瓶出。酤满眼，钱休惜。群公笑语欢尤剧。却谁知、有人黯淡，离愁先集。转盼明年吾去此，少个酒徒无藉。也清醥、省公千石。只是他时良宴会，顾尊前、无我情悽恻。恐未免，泪沾臆。
贺新郎·吴陵俞园观演邯郸梦剧及诸伎走马
作者：陆震
朝代：清

水槛真空洞。细听他、临川妙曲，感怀尤重。人世繁华原易了，宁独明朝是梦。还须作、梅花三弄。小语雏姬应一笑，问吹箫、何日能骑凤。只惯把，雕鞍控。前堤草软香尘动。便幽燕、轻獧年少，逊伊纵横。座客一时欢笑极，争把金瓯相送。有狂客、忽焉沉痛。昨上蜀冈高处望，玉勾斜、麦秀罗青陇。中尽是，红颜冢。
贺新郎·吴陵僧寺看紫藤绣毬
作者：陆震
朝代：清

日午思衣葛。偶閒行、西桥西去，游人争说。小寺藤花开正好，树干千寻如铁。花直上、千寻之末。未到禅扉翘首望，早无边、紫气来空阔。下更积，千堆雪。浑疑柳絮因风叠。细看时、绣毬万颗，团团如月。不是扁舟前日到，已过花开时节。算转眼、春将人别。金尽尚能谋一醉，只吴陵、酒恶难消渴。煮茗共，山僧啜。
贺新郎·呈王勿斋先生身
作者：陆震
朝代：清

老才难挫。记从公、平湖春汎，柳绵轻播。酒客半酣争岸帻，并舣画桥双舸。公亦脱、红丝布裹。顾语吾翁儿小异，定他年、腾达应先贺。讵今日，声我堕。敢云百尺楼头卧。只平生、几枝红豆，缪蒙许可。莫向名流还艳说，祗益小人之过。恐笑口、词场都破。才尽江淹真阁笔，检残编、悉付银缸火。恨总是，言愁作。
贺新郎·夏至饮繁露先生南庄
作者：陆震
朝代：清

节序真嫌短。早閒园、好花开尽，绿阴都满。记得清明游赏日，芍药阑边低看。笑出土、红芽尚浅。把酒重来将隔月，惊一枝、已待临风绽。春去也，浑如箭。浮生瞬息何须算。忆髫年、从亲至此，荷衣出见。座客惟公青鬓好，人比黑头王掾。讵今日、白于垂练。漫撚银髭伤老大，便儿童，夙昔今都变。也一半，颠毛换。
贺新郎·客舍感怀呈汪公有
作者：陆震
朝代：清

高阁书还捲。任读残、五车六库，客怀难遣。半世道途成底事，扪足泪痕惊泫。叹如此、手胝重茧。欲问桑田何处是，总茫茫、沧海无时浅。甚日也，愁眉展。先人作赋名殊显。每投人、膏盲药石，胜于卢扁。今日谁怜任昉后，云是景升豚犬。亦自分、鞭笞未免。只有汪伦时醉我，昨相逢、脱裤为余典。话夜半，红灯剪。
贺新郎·寄怀东亭旧游
作者：陆震
朝代：清

别日无多许。早怀人、今宵两地，几时重聚。记得残冬分手日，又说春光将去。如长在、蛮山蜑坞。何处相思臣最苦，只斜风、细雨天将暮。便追忆，为欢处。深情留客畴能拒。任当筵、狂呼剧饮，酒筹无数。座上新知才更健，一见论交如故。诗咏罢、淋漓入古。今夜孤吟谁与和，只颓然、只影灯前顾。恍惚是，前生度。
贺新郎·寿吴凌苍先生六卜
作者：陆震
朝代：清

干莫锋难挫。羡才兼、辋川诗画，名流争播。家住小园风物好，水屋居然似舸。中只有、茶铛药裹。怪石巉岩松树老，喜帘垂、无事趺跏坐。松子落，岩花堕。北窗企脚闲高卧。任朋来、谈仙说佛，都无不可。屈指今冬周甲子，得丧兴衰俱过。久已向、蒲团参破。甲第轩车惊赫奕，总萤飞、一点须臾火。游五岳，芒鞋作。
贺新郎·广陵寺寓同陈生饮，听座上琵琶
作者：陆震
朝代：清

堤柳经霜挫。记春初、木兰院里，曾逢王播。行值江头铙吹急，何处官人画舸。中有女、内家梳裹。倘使名姝能赠客，赋新词、亟为先生贺。君大笑，冠缨堕。凉秋抱病僧斋卧。问还能、千杯醉否，欣然曰可。况有琵琶推妙手，曾是昔年听过。弹一曲、关河劈破。欢极那知更漏尽，早城边、夜市稀灯火。待来日，歌重作。
贺新郎·庚辰七夕，晤缪函九于刘蔚园寺寓席上赋赠
作者：陆震
朝代：清

乌鹊桥初驾。也人间、重逢旧雨，在东亭舍。记得前年秋八月，万斛清辉狼藉。曾酌我、玩芳亭下。一别诅期三载过，诉离愁、深夜何曾罢。惹鹦鹉，笼中骂。饶伊絮尽伤心话。总何如、狂时拓戟，醉馀舞蔗。吾意且填红豆曲，刚擘蛮笺细写。又早被、泪痕沾洒。人世那能长聚首，算浮生、本是无根者。萍与梗，任潮打。
贺新郎·戊寅元旦
作者：陆震
朝代：清

晴日穿帘罅。喜今朝、梅花渍酒，辛盘蔫鲊。年入新春花放早，已有暗香飘射。共弱女、婆娑其下。闭户漫劳佳客到，更迂疏、但说逢迎怕。视桁上，无衣挂。山妻斗酒为余泻。叹生平、蓬头椎髻，双眉慵画。今日也因新岁至，学甚盘鸦堕马。只我已、鬓毛霜打。随分高歌真烂醉，卧牛衣、讵作吞声者。愿白首，惟卿藉。
贺新郎·月下同高集生先生、孙殿球、邓去华水边小步
作者：陆震
朝代：清

鱼跃澄潭罅。思从君、投竿东海，钓鳌为鲊。海面白波山屹立，万弩迎潮而射。有百怪、纵横其下。此景莫教人世晓，恐惊他、胆破侏儒怕。取铁网，珊瑚挂。一声长啸星河泻。恰依然、渔舟夜火，寒江图画。自笑劳生真太苦，乃至作人牛马。剧怆感、孤坟浪打。赢得如霜枯骨在，久人间、名姓无知者。千秋业，口何藉。
贺新郎·月夜集友人寓斋
作者：陆震
朝代：清

月照疏篱罅。正朋来、壶提村酿，盘堆腊鲊。手把一杯闲骋望，万户清辉团射。人尽在、光天之下。只我故乡逢此夕，有银涛、千顷君应怕。釜夜爨，檐牙挂。堤崩岁岁淮黄泻。纵重逢、监门郑侠，此情难画。使我饥驱无定所，疲甚空墙病马。风雨骤、蓬窗浪打。昨自蒿坡祠下过，问何人、是识英雄者。驵侩伍，今谁藉。
贺新郎·月夜黄直贻招看玉兰
作者：陆震
朝代：清

二月才遇半。早庭前、老梅舒绿，落英零乱。取次玉兰应渐放，昨岁君家曾见。又今日、隔城来唤。一片花光檐际白，似天池、万朵莲初绽。直开上，凌霄干。主人倚树还三叹。叹今宵、有花无月，□□□□。少顷碧空飞玉兔，倍映琼花光烂。真快意、倾杯无算。更嘱他时频贳酒，待阑开、芍药还来看。只可惜、年光换。
贺新郎·梅花岭拜昔人葬衣冠处，用迦陵词韵
作者：陆震
朝代：清

孤冢狐穿罅。倚西风、招魂何处，浇羹奠鲊。野老能言当日事，夜火城边相射。看肉薄、乘城都下。十万横磨刀似雪，尽孤臣、一死他何怕。气堪作，长虹挂。至今恨泪如铅泻。道此中、衣冠犹在，音容难画。欹侧路傍松与柏，日日行人系马。况又被、樵苏尽打。只有残碑留汉字，细摩挲、不识谁题者。一半是，青苔藉。
贺新郎·秋夜歌
作者：陆震
朝代：清

壮志风尘挫。叹年来、室庐漂荡，几经迁播。饥苦驱人他县去，常是趁人轻舸。风雨急、青毡夜裹。有日万家生聚复，赛丛祠、社酒千杯贺。莫便向，沟渠堕。还家依旧牛衣卧。笑此身、巍然七尺，生无一可。说甚封侯当及壮，五十蹉跎将过。恨欲把、唾壶椎破。吟罢新词声激楚，听荒陵、鬼语吹阴火。问此是，何人作。
贺新郎·记与诸子往岁金陵之游，感怀宗二又曾
作者：陆震
朝代：清

恨事多如许。记前年、秣陵城下，群公相聚。座有宗生高兴极，招手狂吟而去。路踏入、乱山荒坞。再上孝陵回首望，见禁城、秋柳垂烟莫。是往日，朝天处。运移汉祚畴能拒。叹从来、蜗头蛮触，都归历数。指点六朝遗迹在，多少兴亡之故。曾一夕、共论千古。来岁重游君不见，也铜驼、石马知回顾。只髣髴，精灵度。
贺新郎·赠白斋四十
作者：陆震
朝代：清

綵笔清于绮。恰平生、奴狂自许，羞称名士。忆昔论文当弱冠，也把壁人曾拟。讵憔悴、而今若此。四十浮生驹隙过，叹余年、亦去君无几。男儿志，成何事。惟拚纵饮清狂耳。最先生、年来混迹，倡楼僧寺。知己相期须努力，那便如斯而已。况君更、才雄无二。转眼秣陵秋正好，看抟霄、健翮凌风起。惊一夕，腾千里。
贺新郎·送吴书永楚游
作者：陆震
朝代：清

久矣诗名著。记常从、屏间纸上，诵君佳句。作客荒乡多岁月，竟乏平生一晤。恰今日、芜城方遇。把酒看花欢笑极，惜轻帆、又指湘江路。是魏武，横戈处。好凭彩笔怀千古。更殊方、有人酬倡，弟兄欢聚。只是尊前新旧雨，添了许多离绪。君暂住、为君细语。此别虽怜千里外，尚南飞、鸿雁书堪附。莫更过，衡阳去。
贺新郎·送胡式金归歙新婚
作者：陆震
朝代：清

昨岁兼今岁。算他乡、两人相聚，欢如兄弟。一夕兰舟俄送别，锦缆何人能系。嘱君去、此行须记。莫倚故园琴瑟好，便天涯、轻把埙篪弃。书亟趁，春潮寄。香奁讵惜千金费。却途经、广陵市上，旧饶珠翠。明镜盘龙天下少，可爱新磨似水。归照见、玉容尤喜。路过西泠逢越女，更买他、十幅缭绫腻。合欢被，宜先制。
贺新郎·除月二十二日，乔文梁、洛闻将别余渡江，余亦由陆路之东亭，前一夕赠别
作者：陆震
朝代：清

炉火还床罅。苦今宵、无人送酒，凭谁饷鲊。掌大雪飞风更恶，一片冷光相射。人同客、海陵城下。正倚穷途相慰藉，早明朝、分手心先怕。忍见汝，江帆挂。银涛滚滚长东泻。料经过、寄奴山下。山光如画。而我何缘当岁暮，翻向他乡策马。正故国、冰坚难打。此去东亭知己少，更无人、念我如君者。书频寄，鸿堪藉。
贺新郎·题射陵四友图
作者：陆震
朝代：清

古道坚胶漆。记吾乡、旧时遣老，曾图三益。今日射陵传四友，也倩虎头妙笔。细写出、苍然颜色。蓦向华筵披画卷，只两人、是我曾相识。菉园老，东皋客。滋庵中表亲情密。忆当年、两家名父，交欢尤剧。转眼荒坟馀宿草，那禁泪零沾臆。又惹得、王郎于邑。指示图中稽叟像，痛此公、今亦重泉隔。都休听，山阳笛。
鹧鸪天·客中春暮
作者：陆震
朝代：清

花未开时客早归。花开惜又与春违。而今归去花虽好，已是飘零一半飞。风细细，雨霏霏。深悔劳人作事非。明年准拟花开日，多对花枝过几时。
鹧鸪天·无题
作者：陆震
朝代：清

多病多愁剩此身。眼前不觉又逢春。旧游乐事浑如昨，何处吹箫觅玉人。空有泪，暗沾巾。可怜月夕与花晨。别来细算无多日，一半娇容记不真。
鹧鸪天·题友人游黄山图
作者：陆震
朝代：清

怪异幽深莫可穷。何年于此策孤筇。缘梯直蹑莲花顶，扪壁还登信始峰。眠醉石，抚龙松。一观云海荡心胸。今生未遂来生补，也到黄山白岳中。
黄金缕·寒夜口占
作者：陆震
朝代：清

寒夜空堂人一个。心上愁多，不寐摊书坐。将近三更犹未卧。乍惊骤雨天边过。洒向小窗声更大。纸薄难禁，容易风吹破。衾枕安排浑未妥。床前扑杀银釭火。
送王东岩大令
作者：陆霦勋
朝代：清

五年威凤借卑枝，黄纸遥传检紫芝。踠地柳丝迎去马，扑人花片泛离卮。姓名早动临轩问，剑佩真从列宿移。他日螭坳簪白笔，御香浓染傍丹墀。
白云
作者：陆韬
朝代：清

白云缕缕青山出，云自忙时山自闲。唯有野人忙不了，朝朝洗砚写云山。
浣溪沙·题叶小庚《本事词》后
作者：陆韵梅
朝代：清

韵事才人又美人。湖山金粉艳芳尘。一编絮果与兰因。帘外绿云留倩影，风前紫玉慰香魂。琼箫吹到月黄昏。
清平乐·雨后坐月
作者：陆韵梅
朝代：清

湿云低扑。凉意含疏竹。闲倚红阑干几曲。一点流萤闪绿。小窗月上迟迟。送来花影参差。爱把湘帘半下，秋痕筛满罗衣。
寒夜
作者：陆颖武
朝代：清
体裁：七言绝句

雨过幽庭寒气加，残灯无焰落霜花。浮云与月何嫌怨，才得明时又被遮。
汉皋夜市
作者：陆飞
朝代：清
体裁：七言绝句

江头夜市散初更，醉帽欹斜白袷轻。茉莉芝兰香满路，一街灯火卖花声。
七盘上鸡头关
作者：陆鸣珂
朝代：清

北栈行将尽，鸡头势转雄。七盘蚁旋磨，百折马行空。天险关山壮，人谋斧凿工。十年转战地，故垒动悲风。
山行
作者：陆黻恩
朝代：清

山行荦确瘁轮踬，谷转溪回望欲迷。一径落花孤馆外，几家斜日乱峰西。身如病骥嗟迟钝，心羡归鸦得稳栖。暂假华胥差亦乐，村醪虽薄藉扶携。
得以黄兄书知归有日矣喜而赋此
作者：陆黻恩
朝代：清

七载分飞影，劳劳溯客程。稻粱前日事，鸿雁此时情。流水渡头急，残星树外明。休辞一樽酒，剪烛到三更。
怀董二
作者：陆黻恩
朝代：清

秋雨秋风夜，江南江北天。故人千里外，清梦十年前。壮志应难减，浮名终自牵。儒冠休道误，愿著祖生鞭。
拜宣公祠
作者：陆黻恩
朝代：清

艰难行在扈銮舆，惭愧梁洋洒涕初。河北犹传哀痛诏，忠州已睹验方书。颉颃房杜元无忝，沾溉欧苏尚有余。卅叶耳孙瞻庙貌，聊同村叟荐溪蔬。
漫兴
作者：陆黻恩
朝代：清

少日原期竹帛勋，岂知半百尚无闻。将衰亲旧多新鬼，熟练人情看暮云。潦倒更休投贵刺，飘零懒作送穷文。何时辞得轮蹄子，送老齑盐一盏醺。
香草河
作者：陆黻恩
朝代：清

推篷草烟霁，击缆夜潮生。好月隔江出，孤峰带雨晴。野塘鸥鸟静，远水荻花明。来日金陵道，青山数点横。
黄鹤楼·其一
作者：陈一揆
朝代：清
体裁：七言绝句

不复登楼四十年，沧桑人老鹤应怜。矶头为问辛家酒，烂醉谁家不索钱？
黄鹤楼·其二
作者：陈一揆
朝代：清
体裁：七言绝句

鹦鹉啼残芳草洲，凤凰栖老碧山头。输他无尽登临客，一片白云秋复秋。
五夜
作者：陈一策
朝代：清

五夜入孤村，冒寒人语少。鸡鸣两三声，残月挂林表。
访友
作者：陈一策
朝代：清

草堂新筑傍苔矶，城郭风尘到此稀。背闪夕阳双鸟没，屐黏晴雪一僧归。石桥水色虚摇槛，板屋梅花乱扑扉。今日似游人境外，与君相对欲忘机。
流河驿泊舟夜月言意二首
作者：陈万策
朝代：清

林钟律晚近清秋，薄暮风凉动碧流。烟火一湾当水驿，桂光半满入兰舟。江村泊艇宜宵赏，海国归桡是昼游。即事已添潇洒兴，清衾有梦到林丘。御河牵缆溯洄漩，去国何须意惘然。社燕将雏回故垒，洲鸿刷羽上高天。行囊剩有经书满，舞袖翻归锦绮鲜。素影沙光澄似练，浩歌一曲扣吴舷。
流河驿泊舟夜月言意二首·其一
作者：陈万策
朝代：清

林钟律晚近清秋，薄暮风凉动碧流。烟火一湾当水驿，桂光半满入兰舟。江村泊艇宜宵赏，海国归桡是昼游。即事已添潇洒兴，清衾有梦到林丘。
流河驿泊舟夜月言意二首·其二
作者：陈万策
朝代：清

御河牵缆溯洄漩，去国何须意惘然。社燕将雏回故垒，洲鸿刷羽上高天。行囊剩有经书满，舞袖翻归锦绮鲜。素影沙光澄似练，浩歌一曲扣吴舷。
花园属青县
作者：陈万策
朝代：清

轻舟夜泊在花园，茅枳江头自一村。几树长条飘绿带，满江细浪浴金盆。篙工棹罢宵光静，笠客锄归岸际喧。前路沧州佳酒近，也应沽取醉清尊。
一榻
作者：陈三立
朝代：清
体裁：七言绝句

一榻卧围三日雨，危楼幻作海中山。重重烟雾重重影，控鲤仙人自往还。
一病
作者：陈三立
朝代：清
体裁：七言绝句

一病娟娟散绮吟，离魂云海猛升沈。药床空惹旁人妒，忆汝秋园风雨深。
一雨代闺人
作者：陈三立
朝代：清
体裁：五言律诗

一雨淹花柳，房栊自可怜。直教春寂寂，将此忆绵绵。深烛宁为艳，啼魂欲化烟。安心明镜里，日夕向君圆。
丁丑岁长沙閒园饯别隆观易游肃州·其一
作者：陈三立
朝代：清
体裁：七言律诗

九月秋园桂叶凉，夕风迢递动寒香。偶携新宴登英俊，已有清谈托列庄。橘露劈红铜漏下，烛烟摇翠玉阑旁。雁边剩有江湖在，好自扶吟醉十觞。
丁丑岁长沙閒园饯别隆观易游肃州·其二
作者：陈三立
朝代：清
体裁：七言律诗

屋角晴云也自飞，绿蕉倒影竹墙围。虫移叠砌层苔静，花暖虚堂宿雾微。故事北山文傥续，佳人南国见应稀。吉来万里身为本，但忆江城鲙鳜肥。
丁亥三日北湖禊集分韵得开字
作者：陈三立
朝代：清
体裁：古风

冲衿惬郊壖，湖涨渺沦洄。舞雩眷圣游，言志信悠哉。霞阴匀野色，光采散霏埃。风漪荡千里，晴山静相开。飘摇江海人，揽物吐奇怀。杯水置坳堂，乃欲睇崔嵬。成亏各有役，余心以昭回。兹乐藐天人，攀荣谢深杯。
丁叔雅户部至白下颇劝贷钱营濒海垦田既去海上寄此调之
作者：陈三立
朝代：清
体裁：五言律诗

宪也贫非病，千卿风马牛。他年千亩漆，馀事五湖舟。眇眇吾安放，堂堂富可求。时危徵卜式，好作烂羊头。
丁巳元旦雪晴
作者：陈三立
朝代：清
体裁：五言律诗

天光新雪屋，三白说年丰。已静溪山气，初高雁鹜风。城陴寒角动，影事醉吟空。倚阁哗儿女，晴霞井口红。
丁默存中丞同年乞题所藏四卷子 其一 傅霜红徵君遗墨
作者：陈三立
朝代：清
体裁：古风

匿海同鸡栖，正尔六州沸。过诒霜红集，伏诵已忘世。当时采梠俦，颇起縻旌币。自诡别贰臣，抵掌用才地。彼此一是非，徒堕平生泪。易瞬问周鼎，青史焉置喙。从来饥驱人，狼狈占进退。中丞不轻出，幅示徵君制。此事形铁肠，复爱兼妩媚。抱蜀接謦颏，游方遂无对。晨星耿霜天，视公映先辈。
丁默存中丞同年乞题所藏四卷子 其三 周白民曲江楼社友论制义尺牍
作者：陈三立
朝代：清
体裁：七言绝句

壁灯吹冷万笳风，帝制民权角两雄。惫欲九幽呼十子，挽回气运到乾隆。
丁默存中丞同年乞题所藏四卷子 其二 张力臣处士符山堂图
作者：陈三立
朝代：清
体裁：古风

黄冠兴到语，于郑踵聚讼。平亭陈死人，以寄黍离痛。独看树石郁苍苍，纸上魂满符山堂。天留父子读书处，使我头白思故乡。
丁默存中丞同年乞题所藏四卷子 其五 边苇间山水画
作者：陈三立
朝代：清
体裁：七言绝句

避兵五岁羁穷海，得返吾庐万趣新。户外溪山尊畔帙，傲君已作画中人。
丁默存中丞同年乞题所藏四卷子·其四
作者：陈三立
朝代：清
体裁：七言绝句

进士今为清道人，破承未解说师秦。死灰溺后评诸老，披帙吾曹是戮民。
七夕步溪上
作者：陈三立
朝代：清
体裁：七言绝句

槐烟竹露夜荧荧，掩映银河度万萤。耳语沙堤诸女伴，似疑天上有双星。
七月五日梅庵饮集鉴园同实甫作
作者：陈三立
朝代：清
体裁：古风

炎氛涨无罅，喘汗对捻鼻。招坐长廊风，溪柳澹摇曳。肃肃楼馆阴，閒閒鸥鹭意。山翠剧飞沫，荡与波光碎。听蝉抚阑干，梦外饱凉吹。两三小艇前，髻影乱灯穗。乍迥一水香，未觉六朝逝。有客观海山，犹腥鳄蜃气。馀兴媚烟景，忍饥说三妹。天涯共秃翁，自憙愈可贵。罢酒鸟夜啼，纤月漏林翳。
七月初四夜与濮青士丈及恪士移舸纳凉赋·其一
作者：陈三立
朝代：清
体裁：五言律诗

小艇如凫鹭，横眠看拍浮。按歌飘水细，倒影接灯秋。酒袂初乘兴，风帘暗落愁。老怀潇洒极，饱饭动閒讴。
七月初四夜与濮青士丈及恪士移舸纳凉赋·其二
作者：陈三立
朝代：清
体裁：五言律诗

震也天童返，犹馀松桧秋。海潮通一水，茗坐更孤舟。袅袅雏鬟出，依依清夜游。桥头隔人世，曳履向沙鸥。
七月十三日于后园聚家人用泰西摄影法摹小像
作者：陈三立
朝代：清
体裁：古风

老味闲愈浓，病骨肯訾省。闭关绝疠氛，把弄炎昼永。雨零散花气，澹日衔翠岭。孺人爱景光，理鬓步园井。驾海收群儿，新妇亦来并。层累列笄髦，翼石唾树瘿。蕉露槐风间，簪佩色深静。娇雏小垂手，笑探空明境。依依鸡犬前，录此团圞影。庄狎各有态，绸缪意自领。岁时望八荒，羁迹飘蓬梗。世弃完骨肉，娱我在俄顷。尽比桃源图，聚族誇奇景。
七月十三日偕宽仲宗武登仓园新楼凭眺至月上
作者：陈三立
朝代：清
体裁：古风

邻园过雨秋生枝，魂魄踊跃苏癃疲。襄阳耆旧导我出，亦有柱史相攀随。突兀楼观跨溪水，新髹朱紫光葳蕤。并倚栏楯染凉色，万杨柳插青琉璃。蝉嘶虫语漏缝隙，澄波浓黛连城陴。游鯈可数红蓼底，微欠钓叟蹲孤罴。斜阳如縠覆钟阜，肌理粲粲颅骨奇。深藏陵墓耸危塔，分晴草树犹离披。南朝风物赚一瞥，安问烽燧含疮痍。主人不归笑把酒，看移大月承罘罳。晚鸦下逐带桥影，翻弄吟抱鸣笳悲。
七月十三日偕宽仲宗武登仓园新楼凭眺至月上
作者：陈三立
朝代：清

邻园过雨秋生枝，魂魄踊跃苏癃疲。襄阳耆旧导我出，亦有柱史相攀随。突兀楼观跨溪水，新髹朱紫光葳蕤。并倚栏楯染凉色，完杨柳插青琉璃。蝉嘶虫语漏缝隙，洗波浓黛连城陴。游鯈可数红蓼底，微欠钓叟蹲孤罴。斜阳如谷覆钟阜，饥理粲粲颅骨奇。深藏陵墓耸危塔，分晴草树犹离披。南朝风物赚一瞥，安问烽燧含疮痍。主人不归笑把酒，看移大月成罘罳。晚鸦下逐带桥影，翻弄吟抱鸣笳悲。
七月十三日携隆恪登恪踰含鄱岭至栖贤寺过玉渊憩三峡桥遂寻琴志楼废宅三首·其一
作者：陈三立
朝代：清
体裁：古风

荒居偪贼围，闻警纷奔掷。誓留殉名山，孤呻延岁月。袅袅秋风清，胜赏缠前历。裹魂翠筱径，碎砾踏狼藉。纵眺含鄱口，宙合俨创辟。巨浸界长流，洲渚献凹凸。千峰挺剑铓，群飞避羽翮。蟠蜿岚霞表，下烛江湖白。泱漭纳景新，崎岖取途迫。一发悬万仞，投影飘叶疾。石滑无留趾，侧瞰肝肠裂。挥手断天梯，溪流平绕宅。篱落穿鸡孙，黍黄盖阡陌。环回达寺廊，苏此坠云鹘。
七月十三日携隆恪登恪踰含鄱岭至栖贤寺过玉渊憩三峡桥遂寻琴志楼废宅三首·其三
作者：陈三立
朝代：清
体裁：古风

峡旁琴志楼，哭庵所卜筑。往挈二三子，弥月淹餐宿。颇著谢公屐，几簪陶令菊。朝游山染颜，暮返吟成幅。挑灯斗奇句，绝叫声满屋。冉冉四十年，不死馀老秃。每恋听水窗，虫网傥翳目。曳杖缅邱墟，墙圮瓦可蹴。依依拾梦痕，历历覆棋局。人生寄兴处，一瞬谁省录。祇应窥魈魑，薜萝藏歌哭。羸骨毕重寻，终古写哀瀑。
七月十三日携隆恪登恪踰含鄱岭至栖贤寺过玉渊憩三峡桥遂寻琴志楼废宅三首·其二
作者：陈三立
朝代：清
体裁：古风

寺压石人峰，筑自赤眼禅。历纪毁兵乱，荒残支数椽。古木颇环绕，密护佛垆烟。玉带罗汉图，老衲犹宝传。谷擅溪音胜，咫尺迎玉渊。涌湍拒叠石，撞击雷阗阗。泄怒腾白龙，碎鳞舞回旋。晴山影骨立，观象同逝川。聚沫跨虹桥，刻显祥符年。坡咏鲁直铭，怪伟括其全。潭心验海眼，潜通第六泉。中宵雷雨飞，应有蛟螭缠。
七月十二日还金陵散原别墅雨中遣兴·其一
作者：陈三立
朝代：清
体裁：古风

下车日脚黄，穿郭云容暝。此来忘凋残，草树粘天润。牛驴卧作行，鸟乌噪成阵。枝头缀蜂房，微漏笳鼓竞。睥睨喋血地，绿茸换馀烬。一线豁溪光，秋气破胎孕。窈窈峙吾庐，门题烛衰鬓。踞榻减喘汗，徐抚生尘甑。
七月十二日还金陵散原别墅雨中遣兴·其三
作者：陈三立
朝代：清
体裁：古风

宵雨鸣屋廊，洪纤中宫徵。幽虫杂和之，一枕万籁起。垣枝乱馀滴，晓听谙睡美。扶头插钟阜，浅绿缝金紫。北阁钟鼓传，前溪帆楫驶。荒城歌哭气，曳向云光洗。送老亦奚为，裹我鸠声里。缅彼瀛海战，震发重译纸。孤几抱新凉，坐忘坤轴毁。且倚六朝山，衔觞看旋蚁。
七月十二日还金陵散原别墅雨中遣兴·其二
作者：陈三立
朝代：清
体裁：古风

离披野卉花，丛发满庭院。凤仙三尺强，繁朵益娇颤。眼明辟户初，步廊景气变。华鬘璎珞光，一一菩萨面。乱馀四立壁，点缀金碧眩。小雨香从风，仰空白嗽咽。客还剧迷惘，神魂已受禅。天物故富予，饥肠更何恋。却对压山窗，蕉绿洗寸砚。
七月十五夜移艇子就断桥步月
作者：陈三立
朝代：清
体裁：七言绝句

初得微凉放柳条，湖平月满大鱼跳。夜山一片生秋梦，来拾虫声立断桥。
七月十五夜觚庵水阁玩月
作者：陈三立
朝代：清
体裁：五言律诗

萧萧溪上月，吐夜作秋光。草树初深静，楼栏出混茫。虫声低入坐，鱼沫细吹凉。何处翻归翼，风霄引恨长。
七月十四夜携诸子十七柳亭看月
作者：陈三立
朝代：清
体裁：七言律诗

孤月亭亭万窍幽，翻惊池苑已宜秋。蝉吟柳晚延凉色，蝶去荷残隔昨游。别有山川同醒醉，乍堪城阙上歌讴。漏回君子能深念，笑倚星河属一瓯。
七月十四夜结客十数辈泛东湖看月
作者：陈三立
朝代：清
体裁：七言律诗

千顷风湖放钓船，横肱跣足对如仙。荷香郁郁灯摇镜，柳影层层月在天。自返故乡无此乐，不知今夕是何年。去人留恋来人笑，各有西山插鬓边。
万杉寺五爪樟歌
作者：陈三立
朝代：清
体裁：古风

匡庐有奇树，厥名五爪樟。根株据地德，柯叶鸣笙簧。翻风泄雾青冥右，势压千山万山秀。异景常惊仙魅过，孤标已拒蛇龙救。乾端坤倪气广漠，枝柱鸿濛影飞鹤。世人那识参天心，祇赏云光烂岩壑。拂拭从思皇古年，旁松邻桧同刚坚。出逢海客探荣落，道溉灵栖第六泉。
三叠前韵报樊山午彝
作者：陈三立
朝代：清
体裁：古风

苦吟已成骑虎背，静坐欲学朱元晦。收拾心地妙徼初，摩挲櫑具冰雪外。据梧而瞑遁天刑，虚空自触无人会。何意不停两鸟鸣，声满天地起衰惫。诱我向壁号寒虫，伸纸更压一尺玠。传筒易瞬缄札回，字字晴光映丛桂。漫追郊愈逐云龙，窃比坡谷咏春菜。况闻翰林擅篆法，书势颇类八跪蟹。此事旷绝久茫昧，差许潮也笔端在。特恐碑版照四裔，毕生增负椎毡债。才艺于世一牛毛，戏赚辈流口称快。不自惩创辄饶舌，灵山未散知有待。
三峡泉旧有一猿为山农持去易五赎归戏题绝句
作者：陈三立
朝代：清
体裁：七言绝句

前度闻啼月满山，岩栖今祇白云关。主人哀乐差殊汝，传向人间得自还。
三峡泉旧有一猿为山农持去易五赎归戏题绝句
作者：陈三立
朝代：清
体裁：七言绝句

前度闻啼月满山，岩栖今祗白云关。主人哀乐差殊汝，传向人间得自还。
三峡涧连理松歌
作者：陈三立
朝代：清
体裁：古风

三峡涧侧连理松，蹲立如虎腾如龙。修枝纤叶何巃嵷，各有姿态临丰茸。亏蔽日月昏云重，哀壑写湍千杵舂。月宵雨辰啼螀蛩，荒山更有鼓与钟。依倚坚固维敬恭，樵牧嗟叹仙憧憧。人世万命如溃痈，可怜此树同福凶。首阳夷齐留高踪，梁鸿孟光吴会从。管鲍膺泰相谐雍，旁置峡壑为垣墉。邻里罗列柏桧枞，情不可死道可宗。海枯石烂能追逢，携二三子来支筇，谁其知者五老峰。
三峡涧连理松歌
作者：陈三立
朝代：清
体裁：古风

三峡涧侧连理松，蹲立如虎腾如龙。修枝纤叶何巃嵷，各有姿态临丰茸。亏蔽日月昏云重，哀壑写湍千杵舂。月宵雨辰啼螀蛩，荒山更有鼓与钟。依倚坚固维敬慕，樵牧嗟叹仙憧憧，人世万命如溃痈。旁置峡壑为垣墉，邻里罗列柏桧枞。情不可死道可宗，海枯石烂能追逢。携二三子来支筇，谁其知者五老峰。
三月一日禊集曾文正祠为诗钟之戏南皮督府因惠酒食赋谢·其一
作者：陈三立
朝代：清
体裁：五言律诗

朝郭睛云动，山祠花树春。歌呼兼稚子，江海见雄人。龙虎吹成气，黾蛙闹有邻。古来无此乐，烧烛白如银。
三月一日禊集曾文正祠为诗钟之戏南皮督府因惠酒食赋谢·其二
作者：陈三立
朝代：清
体裁：五言律诗

明公宜泛忧，吾党已能狂。题句依兰坐，分餐到桂堂。风云驱梦寐，醉饱溷沧桑。欲逐晨莺散，楼台未可忘。
三月七日抵南昌铁路局谢蔚如同年招朋辈会饮入夜风雨中走谒欧阳丈
作者：陈三立
朝代：清
体裁：古风

越江犯重湖，了了见乡国。严城殷鼓鼙，几变旌旗色。穿市乱邪许，仕女仍梭织。被兵拥完区，倖脱豺虎逼。落舆历轩堂，亲旧稍在侧。我如华表鹤，万事成追忆。谢侯引佳趣，解装会酒食。坐间列父老，失喜转惶惑。述往抚来兹，魂梦影盗贼。终宴踵别馆，绸缪接长德。岿然八十叟，神完耿精识。尘冥啸魑魅，禦侮有馀力。阶除雷雨飞，孤烛吐胸臆。默卜大难兴，益痛生理仄。一世谁救疗，抵几长太息。伶俜久窜伏，歌哭亦已极。荡荡指尧舜，栖栖满孔墨。饱眼掀海鲸，鬐鬣刺天直。客归迷所向，人群依典则。宵阑声震瓦，愧对面黧黑。
三月三十日游南京清凉山偕同年陈散原联句
作者：陈三立
朝代：清
体裁：古风

清凉山色在梦寐，梦罅一逢携雨至。散原老人霜鹤姿，高卧金陵贤避世。去岁古稀行地仙，我约游屐视哽噎。曾宠名篇奖衰朽，更共雄谈豁蒙翳。冒雨同登扫叶楼，湖山万绿醉春气。明灭湖水域郭外，参差雁影烟雾际。山楼粉堞隔晚霭，茂林修竹临水涘。飞落钟声栏楯前，僧饭不辨南朝寺。三山冥濛落天外，莫愁柳波犹烟媚。吾侪闲行作闲客，睥睨万古为洒涕。长江不见无南北，龙盘虎踞亦何意。尘埋宫阙剩花区，席捲英豪但酣睡。伟人渫血苦生民，霸王高视叹儿戏。尚赖霖雨洗甲兵，还我江山严净地。危楼暂倚销百忧，坐看暝色翻寒吹。清凉本在阿耨上，雪上冷侵无人跂。与君天游阿耨边，再得逡游诗作记。
三月三日同惕园互挈家人杂雨稚子出谷口游眺
作者：陈三立
朝代：清
体裁：古风

阳韶启令辰，骋怀斯可喜。芳草始如茵，承日岩气紫。松壑出红桃，苔径馨白芷。游蜂欲衔须，天际鸠声起。灵蕴古莫传，赏悟自为美。循陂憩閒馆，面势凭壁垒。歘萦买山愿，那省问舍鄙。折趋溪上桥，激湍怒发矢。据石峙或蹲，写影潭作纸。二稚跃投杖，翻雪沬溅髀。既惬浴沂情，复契在川旨。踯躅咏而归，冥随万化驶。
三月三日江行达南昌·其一
作者：陈三立
朝代：清
体裁：五言律诗

历历江湖味，依依桃柳春。一舟教避世，三日好看人。草岸归黄犊，弓桥照翠鳞。如眉今夜月，应妒捧心颦。
三月三日江行达南昌·其二
作者：陈三立
朝代：清
体裁：五言律诗

得意随莺燕，飘歌韵柁楼。江光摇暝碎，睡味与春流。醒醉无馀地，生涯不系舟。明星指城馆，父老谓何求。
三月三日游雨花台作
作者：陈三立
朝代：清
体裁：古风

凌晨积雨霁，窗日光瑳瑳。游目周四隅，万景被阳和。花树明馀沥，莺鹂亦已歌。譬彼羸尪夫，散灸苏沈痾。又如蓬垢女，赐酺颜渐酡。嘉节旧遨赏，孺人兴亦颇。落胸雨花台，轻驾就委佗。山势窜群蛇，首尾不可搓。其脊跨市屋，兵子奔穿梭。土脉养嫩茸，乱冢浮青螺。陟冈瞰泱漭，江扬千里波。咫尺鏖战区，蚁聚争蜂窝。悲风吹死气，膏血缠烟莎。攻守示险隘，徒博泪成河。下憩品泉榭，茗盏驱昏魔。提筐售石儿，颗粒匪琢磨。买取照盂钵，弃雏贻摩挲。列坐聒驵竖，蹑足荒祠过。流传说法迹，蔽天啼鹳鹅。还途满寒阳，销愁愁转多。撄怀结禊饮，海圻伫吟哦。去住各有恨，喧寂自殊科。矫首行顾影，同一春梦婆。
三月三日鹤亭自丹徒至携同宗武公约伯臧及苍厓上人泛舟秦淮夜还饮水榭与鹤亭别
作者：陈三立
朝代：清
体裁：古风

牵瘵闭幽栖，学诵阙章句。荡寐艳阳辰，桃柳乱红翠。佳人移京口，调笑蔼嘉会。拥醉飏轻舠，衫袂入融吹。山光湿栏楯，悠悠自成媚。岳僧咳唾底，写石影吾辈。低昂今古情，嬉春从辟世。踏岸窥园馆，花畔出云髻。传歌一水上，星点争明晦。终宴千徘徊，苍然飘离思。
三月三日鹤亭自丹徒至携同宗武公约伯臧及苍崖上人泛舟秦淮夜还饮水榭与鹤亭别
作者：陈三立
朝代：清

牵瘵闭幽栖，学诵阙章句。荡寐艳阳辰，桃柳乱红翠。佳人移京口，调笑蔼嘉会。拥醉飏轻舠，衫袂入融吹。山光湿栏楯，悠悠成自媚。岳僧咳唾底，写石影吾辈。低昂今古情，嬉春从辟世。踏岸窥园馆，花畔出云髻。传歌一水上，星点争明晦。终宴千徘徊，苍然飘离思。
三月二十一日别嫁俞氏女子新午随其婿大维并将稚子扬和往柏灵
作者：陈三立
朝代：清
体裁：五言律诗

藏山成别汝，穿海得携儿。夜水鱼龙动，晨妆岛屿窥。魂痕缠万里，老味恋长饥。绝域同风雨，威仪慎所持。
三月二十七瞪陪同韬庵阁学师登鸡鸣寺杨子勤太守吴康伯观察亦从游
作者：陈三立
朝代：清
体裁：古风

沦晖荡苍烟，斑驳亘山气。奔车指归鸟，十里雷霆碎。竹林光掠发，柳行凉染袂。斜磴引穹岩，乃陟南朝寺。千山迤逦开，江转蛇龙背。台城插后湖，芥舟杯水置。捉鼻数废兴，剩嚼荒寒味。古色豁蒙楼，元老所署字。去作支天手，应梦婆娑地。吾师备讲幄，昔与共歔欷。卅载隐见闻，造化果谁戏。道泰存孤踪，神开烛群寐。狂飙昨揭屋，迥挫万里翅。吹晴此凭阑，云物入决眦。浩浩浮市声，芒芒通帝谓。游从二三子，峻抱各层累。归步代篮舆，门生愧扶醉。
三月十三日陶斋尚书集半山亭看雨
作者：陈三立
朝代：清
体裁：古风

乍戢江海踪，耳犹沸歌吹。矗矗屋角山，飞云荡吾意。穿堞践广陌，笋舆逐鞍辔。烛天黄白花，春风聚香气。亭馆陂陀上，丛木飏旌旆。拾级造绮筵，新荐江鲔味。虬须恣啖嚼，欢呼互扬觯。飒沓飞雨高，寒色乱空翠。川原眩蠛蠓，摧顿万鸦翅。尚书别有适，沾洒耕播地。酒酣动古悲，斯人渺千岁。用意喧腾初，馀待未来世。余亦忝乡井，执拗不晓事。频过映衣裳，欲下争墩泪。晚磬散车骑，白牛得熟视。
三月十五日偕宗武过仓园看花坐雨初台依韵同作
作者：陈三立
朝代：清
体裁：七言律诗

幽径烟肥履迹苔，湿园细雨客能来。穿花魂冷游蜂照，吹叶声酣卧犬猜。乘兴欲呼山入座，作痴犹待月衔台。光阴窈窈扶吟地，留命伤春赋七哀。
三月十日谭芝云翰林招同徕之宗武诸君灵谷寺看牡丹
作者：陈三立
朝代：清

灵窟负花辰，梦痕涴层叠。荏苒春复还，僧约乃如谍。提携缺望俦，轻车骋蹀躞。驰道拥奇峰，晴郊明新叶。山门穿幽深，列松对张鬣。前导鸟鹊呼，反顾狐兔蹑。丈室聚蜂声，丛朵初镂鍱。盛鬋态婀娜，光影诸天接。照席红盘盂，笋香馨七梜。主人为花寿，浇酒促步屧。吟魂与杂并，栩栩庄周蝶。吾曹偶逃世，洗心博晕颊。谈舌翻色空，箭锋脱彀捷。大千安所殉，俄顷留媚靥。茗罢寻遗墟，荦确杖妥帖。终古岩壑尊，吐气自扶挟。草风吹灵坟，万化赴冥摄。归径苍霜垂，微阳写城堞。
三月十日谭芝云翰林招同徕之宗武诸君灵谷寺看牡丹
作者：陈三立
朝代：清
体裁：古风

灵窟负花辰，梦痕涴层叠。荏苒春复还，僧约乃如谍。提携𡙇望俦，轻车骋蹀躞。驰道拥奇峰，晴郊明新叶。山门穿幽深，列松对张鬣。前导乌鹊呼，反顾狐兔蹑。丈室聚蜂声，丛朵初镂鍱。盛鬋态婀娜，光影诸天接。照席红盘盂，蔬笋馨七梜。主人为花寿，浇酒促步屧。吟魂与杂并，栩栩庄周蝶。吾曹偶逃世，洗心博晕颊。谈舌翻色空，箭锋脱彀捷。大千安所殉，俄顷留媚靥。茗罢寻遗墟，荦确杖妥帖。终古岩壑尊，吐气自扶挟。草风吹灵坟，万化赴冥摄。归径苍霭垂，微阳写城堞。
三月廿六日渡江入西山作
作者：陈三立
朝代：清
体裁：古风

城中骤雨雷电随，濛濛万屋交酸嘶。宵檐馀滴到晓断，复有皎日穿帘帷。饭罢出郭就双桨，横磨十里黄琉璃。波澜渺瀰验新涨，唼影微瞥长鱼鬐。束风扶辇映古道，碾石作臼埋尘泥。莽然四野草树合，细花白红连畛畦。布谷飞鸣子规歇，田水会看秧针齐。插汉西山隐窈窕，一抹浓翠横修眉。搴芳掇艳坐自失，猥持恶抱亲仙姿。尔来悬的购殃败，扰攘趋死甘如饴。人生留命殉歌哭，龙虎啖食鉴者谁。恍惚巢由亦忧国，道旁瘿木真吾师。
上元夕又雪
作者：陈三立
朝代：清
体裁：五言律诗

看看灯挂树，壮雪又成围。射影阶除乱，生烟梅桂肥。独斟浮气象，娱老有歔欷。不绝传街鼓，惊乌何处飞。
上元夕携家踏雪径玩月听水
作者：陈三立
朝代：清
体裁：古风

皓皓月流天，离离月含雪。寒光写混茫，雪月初无别。陂磴出人影，秃枝迎突兀。荒区象纬迷，列屋鸣吠绝。笼烟蹲众岫，倒景金银阙。向背传瀑音，交响愈呜咽。桥头飞雷霆，怒坼乱石裂。阻坁潴澄潭，绮纹俯可掇。遗此太古境，精魂有超越。松林穿玲珑，彩翠互明灭。稚子跃且呼，夜气破凝结。指就灯火窗，摹记肝肺热。
上元夕步月
作者：陈三立
朝代：清
体裁：五言律诗

芳辰吾老矣，颠倒向盘盂。犹有江南月，能閒枝上乌。箫笳围独步，醒醉入微吁。门外鱼龙戏，探头跃众雏。
上元夜次申招坐小艇泛秦淮观游
作者：陈三立
朝代：清
体裁：古风

斗城含雨云阴阴，蜿蜒小流插千岑。对坐野航待明月，非公好事见谁寻。飒然一镫入清深，齿列楼阁四照临。邻船綵烛剧烂漫，弹筝行炙翠袖斟。东关水湾出荒远，露坐不受野马侵。暗柳坏椽缚鬼魅，寒鸱啼苦苍烟林。回望万家渺木末，风至稍闻歌吹音。尔我羁旅共节物，向人但能结舌瘖。百忧千哀在家国，激荡骚雅思荒淫。世言古之伤心者，士有怀抱宁异今。低头篷底各量忖，平生四海子桑琴。夜阑茗饮倦罢去，月出何处起猿吟。
上元恪士溪上宅观梅
作者：陈三立
朝代：清
体裁：古风

百尺溪水明，楼台出新浴。舌吐小场圃，雪乾卉丛绿。栅围几株梅，藟绽璎珞属。风光不自跃，莹魂得微触。觅尽江南春，枝头有初旭。群公留醉看，蜂蝶焉足录。
上元日雪中刘龙慧梁公约相过
作者：陈三立
朝代：清
体裁：七言律诗

痴云抹漆乱鸦横，爆竹千街雪里声。二子从容蹑高屐，一春消息在初醒。园池祇领荒寒味，文字犹为贾竖轻。歌舞升平吾老矣，令辰剩有浊醪倾。
上巳后二日携家至钟山天保城下观农会造林场憩茅亭赋纪十六韵
作者：陈三立
朝代：清
体裁：古风

春坼厉疫随，市廛动歌哭。令甲惩袭染，断渡限征轴。况飞战伐尘，压境戏骑逐。十口避无所，祓除仰穹屋。怵惕皮为灾，悲笳憾老秃。风光销沴气，万象初在目。熙熙誇妇子，及唤养茸鹿。并驱脱城闉，湖莹山攒簇。夹道桃馀花，晴翻锦绣谷。步寻合石色，梯栈绝樵牧。程功效橐驼，矮松秀岩腹。当年虎负嵎，困斗践血肉。俯阅几兴亡，有碑忍卒读。悬影聚茅亭，嘘云湿野服。惝恍万啼侵，惨澹百灵蓄。安得手长镵，牵攀斸黄独。
上方山图纕蘅属题
作者：陈三立
朝代：清
体裁：古风

染梦上方山，胜赏负芒屦。何以娱卧游，图咏列奇诡。开阖苍围天，万灵跃一纸。吟对不世情，影汝泉壑尾。
上赏
作者：陈三立
朝代：清
体裁：七言绝句

拥戴勤劳上赏频，纷纷功狗与功人。承恩博得胡姬笑，易醉他年有告身。
下关第一楼晓望
作者：陈三立
朝代：清
体裁：五言律诗

破雨云霞色，邀江仕女楼。万哀依去雁，一醉在残秋。纛影波涛写，衣香草树浮。劳劳亭不见，来此看横流。
下关访李子申偕游三宿厓晚饮市楼
作者：陈三立
朝代：清
体裁：古风

怪事蟠胸中，骋车揽郊郭。一椽雉堞底，晴烟栖漠漠。居然老画师，长几丹铅错。纳收千万恨，喷纸斗蛟鳄。对影大江前，涛声满高阁。咫尺三宿厓，穿寺散腰脚。冷泉泄穹石，盘踞一丘壑。题名愈磨灭，屐齿久寂寞。攀藤跻危亭，鬼魅欲缠缚。下趋蔽台廊，毁裂同漏镬。岁时啸饮地，悲魂接绰约。残僧识残客，指点涕俱落。挽携就市楼，灯火倚壶酌。各挟偕亡心，偷取须臾乐。肥脔截硬饼，风味誇京洛。小鬟但依人，按歌罢十索。
不寐
作者：陈三立
朝代：清
体裁：五言绝句

灯前蝙蝠飞，枕畔虾蟆语。抱梦卧穷山，打窗数点雨。
与子大泽生游莫愁湖还饮吴园
作者：陈三立
朝代：清
体裁：七言律诗

凤凰台下有西园，花鸟翻新竹石存。晴翠擎荷窥晓镜，江晖掠树暖清尊。烟旋螺径争游客，风系鹥窠照醉魂。天外三山共帘捲，归鞍留得断霞痕。
与纯常相见之明日遂偕寻莫愁湖至则楼馆荡没巨浸中仅存败屋数椽而已怅然有作
作者：陈三立
朝代：清
体裁：古风

别来岁月风云改，白日雷霆晦光彩。乖龙掉尾扫九州，掷取桑田换沧海。崎岖九死复相见，惊看各扪头颅在。旋出涕泪说家国，倔强世间欲何待。江南九月秋草枯，饭了携君莫愁湖。烟沙漠漠城西隅，巨浸汗漫没菰芦，颓墙坏屋挂朽株。飘然艇子浮银盂，兀坐天地吟老夫。四山眩转眺无极，向日渔歌犹在侧。绝代佳人不可寻，斜阳波面空颜色。千龄万劫须臾耳，吾心哀乐乃如此。起趁寒乌啼入城，回头世外一杯水。
丙寅除夕
作者：陈三立
朝代：清
体裁：五言律诗

转徙依穷海，凄迷引暮年。泪痕吞作酒，花影对生烟。战伐成娱老，痴顽乞补天。灯楼有今夕，付抱雨声眠。
丙辰九月二十四日车赴杭州访仁先恪士夜抵南湖新宅
作者：陈三立
朝代：清
体裁：古风

汶汶且没世，日闭窥园扉。微闻四海沸，抱颈迎杀机。毙莽悟王命，又仰刺天飞。孤竹歌何哀，易暴莫知非。文书铸顽钝，圣法疲绁机。亲朋谂结舌，诱餐湖莼肥。跛者不忘起，谁谓千里违。星点映征箧，车尘飏依稀。一舸斗象罔，崇山莽相围。穿堤影篱壁，犬吠灯火煇。握手处士庐，学道供歔欷。醉颜数灵窟，天风看振衣。
丙辰元旦阴雨逢日食
作者：陈三立
朝代：清
体裁：五言律诗

辟居仍有世，留命到何年。酒气迎寒雨，吟怀恋旧毡。城乌沈复起，海雁静初悬。蚀日愁云里，儿童莫仰天。
东坡生日乙盦招集樊园观朱完者所绘东坡画像
作者：陈三立
朝代：清
体裁：古风

去年为公作生日，海舶迎致湘绮翁。相望千载两尊宿，天才冠代将毋同。翁归不出忽一岁，蜗角日月如飘鸿。樊园置酒复朋聚，万木敛气梅蕊红。辉壁图像古冠服，有朱完者摹绘工。此幅整肃殊笠屐，长髯疏映颐颊丰。苏斋题识备掌故，流连韵事娱冬烘。我凭小黠诘大匠，公悬钟吕包笙镛。环肥燕瘦泯拣择，乃薄孟郊为秋虫。郊诗肺腑造万物，偶蔽所见宁谓公。湘绮效古恣挥斥，亦黜公体乖国风。酸咸嗜好积誉毁，至精不灭仍重重。祇今世界堕恶趣，仰首长袅仙人踪。取公晚岁悟道语，好恶焚去还虚空。主人举釂相视笑，子假宾戏知辞穷。
东坡生日饮集待石园西轩
作者：陈三立
朝代：清
体裁：古风

千甍日暖鸟啼暮，游人笑指城东路。城东台馆郁连云，高花寒竹何纷纷。五侯七贵空在眼，舞袖歌钟今不闻。登高苍茫发长啸，岳色南来雁西叫。意气淩霄势可呼，潇湘举袂晴犹摇。槛回轻转梅如雪，石立亭亭讶幽绝。联翩裙屐倚华筵，杂沓歌呼锵佩玦。尘埃一瞥诗僧在，婀娜雏伶憺相对。回镫玉面映虬须，满堂起舞唾壶碎。谁识风流九百年，苏髯光采动垓埏。消摇江海供挥麈，睥睨衣冠说谪仙。今古奔腾如箭疾，临水登山传此日。俎豆声名各有时，吾徒放浪天应恤。漏残罢酒叹者谁，前人寂寞后人悲。湖山莫忘承平宴，奏技犹堪效一卮。
东城驰道晚眺遣怀
作者：陈三立
朝代：清
体裁：七言律诗

丛绿稠红莽四围，披披鞭影乱斜晖。楼头一雁终能暝，天外双鹰亦倦飞。吹叶可知风振海，醉花新有月生衣。道人心物同无竞，閒睨横笳缓辔归。
东湖陈列所楼厅宴集
作者：陈三立
朝代：清
体裁：七言律诗

晶莹湖水插楼台，倒影西山并作堆。渔艇欲穿天四照，鹊巢相对我重来。江城尘暖飞舆盖，桃柳风香接酒杯。新月满楼残唾在，曾看辛苦斸蒿莱。
两湖书院看杏花
作者：陈三立
朝代：清
体裁：古风

腊雪奇冻阳气微，二月桃柳初芽肥。偶来湖堂看杏树，长皆寻丈所见稀。东西萦孥别土壤，白花红萼芳菲菲。墙阴一株娇更好，如笑欲舞迎人衣。弦歌无声裙屐寂，可怜皎日争光辉。忽闻新雁叫阊阖，群乌众鹊联翩飞。嗟汝噤寒不鸣久，捷乘暖气开天机。霞觞云璈玉皇醉，一任啁瞅相是非。春光搅人坐自失，骋望踯躅不顾归。君不见乱花从风有飘堕，及时携酒毋相违。
严载如索题先德三世耄耋图
作者：陈三立
朝代：清
体裁：古风

严侯授我耄耋图，神芝映发山之隅。清芬三代近可接，庞眉皓首何蘧蘧。其间三媪亦矍铄，偕老日与春风俱。得致大年累何术，奕世隐德今谁如。林泉游钓养天趣，衣食布施瞻荒区。流传盛事载家乘，郁葱佳气充庭闾。金貂七叶何为乎，牛车众宝何其愚。君不见白榆历历种天上，此乐自与人间殊。
中秋后二日絜漪园观桂花有作留示沈友卿
作者：陈三立
朝代：清
体裁：古风

惮暑伏穷巷，抱书日咿嚘。云静天宇凉，爱此平分秋。驰轮写寐梦，万屋安所投。北城絜漪园，丛桂故修修。穿径漏微馨，藟缀花未稠。楼廊浸深碧，曳入蝉响幽。荒残引杯场，苔气吹我愁。吟人锁厅去，偷赏谓何求。菊满期重过，傥哂攒眉不。留句发閒情，有国如赘疣。
中秋园夜看月
作者：陈三立
朝代：清
体裁：七言律诗

箫鼓喧衢仰万人，窥园新月独余亲。芦帘涴露明于纸，松盖栖烟散作尘。说饼江湖呼老宿，偾辕道路有酸辛。十年为客姮娥见，祗对茶铛换笑颦。
中秋夕作
作者：陈三立
朝代：清
体裁：七言律诗

江南明月年年好，笑问今宵月上无。雨脚犹衔城郭影，墙头初乱雁鹅呼。儿童析饼亲灯烛，漏刻煎茶点酪酥。人境漫依螀蚓换，萝阴结袜立踟蹰。
中秋夕山居看月
作者：陈三立
朝代：清
体裁：七言律诗

笼湖摇海中秋月，移向匡君卧处看。洗露峰峦迎皎洁，带星楼观出高寒。一生阅世丹心破，万里传辉白骨残。犹有酒杯邀对影，石根虫语落栏干。
中秋夕楼居看月·其一
作者：陈三立
朝代：清
体裁：七言绝句

节物仍逢瓜果盘，馀生天许恋阑干。分来湖尾衔觞月，曾照家山战骨寒。
中秋夕楼居看月·其二
作者：陈三立
朝代：清
体裁：七言绝句

四历中秋转徙中，今宵月好始摩空。楼头独看笼歌哭，写影如猿一秃翁。
中秋夕百花洲水亭玩月
作者：陈三立
朝代：清
体裁：五言律诗

西山吐孤月，愁向故乡看。柳岸露初白，荷湖香已残。岁时成恶抱，箫鼓警飞翰。弄影摩腰腹，空怜旧酒颜。
中秋夕看月
作者：陈三立
朝代：清
体裁：古风

冷风改炎景，卉木凋繁枝。当夕流素月，灿灿盈阶墀。羁鸟护故巢，鸣虫扬其悲。病骸损气力，穿牖披馀辉。汤饼应节候，复陈瓜果为。起死保妇子，安问止泊期。皓首遘颓运，顾影恋须臾。岁时久止酒，自媚挥一卮。微醺循栏干，苍然南斗垂。
中秋夕雨感作时病足不出几匝月
作者：陈三立
朝代：清
体裁：七言律诗

蹶痿宁逢药万金，闭门裹创雨沈沈。女墙又报花三落，酒舫终凭梦一寻。隐见圣文延病呓，邅回江介碎秋心。压檐烟液笼华烛，起为良宵拥鼻吟。